Экинзордаги сирли учрашув | Бош саҳифа\nЭкинзордаги сирли учрашув Қўйилган вақти 28.08.2016 | Муаллиф: faqat.uz Ариқдаги сувда ўз аксимни кўрганимда қўрқиб кетдим. Сув тўлқинланиб турарди. Гўё мен ҳавода қимирлаб турганга ўхшардим. Ич ичимдан бу шунчаки ваҳима эканлигини билиб турсамда, сиртимда нимадир мени ҳаяжонга солаверарди. Қўрққанга қўша кўринади деб шунга айтсалар керак. Ўша бобомнинг бошларидан ўтказган воқеани эшитганимдан сўнг сувдан қўрқадиган бўлиб қолдим.\nЎшанда сен жуда кичкина эдинг, дея ҳикоя қилиб бергандилар бобом. Мен катта шийпонда Усмон ака билан бирга сувчилик қилардик.\nУсмон ака ким, сўрагандим мен бобомнинг тиззаларига бош қўйганча.\nБобом бироз жим қолади. Афтидан Усмон акани эсга олиб қолдилар, шеклли.\nУсмон ака ўртоғинг Алижоннинг бобоси. Сен уни билмайсан. Айтдимку, у пайтлар сен жуда ёш эдинг. Хуллас, орада Усмон аканинг тоби қочиб қолди. Ёлғиз ўзим даладаги экинларга сув қуйишимга тўғри келди. Кун буйи далада бўлдим. Қуёш ботар пайтига яқин уйга қайтаётсам, биздан кейинги ерларнинг эгаларидан бўлган бир йигит мен экинимга бошқарган сув ўзанини ўзгартириб, уз даласи томон бошқариб олаётганини кўриб қолдим. “мени кетишимни кутиб турган эканда” дея хаёлимдан ўтказдим. Жаҳлим қичиб кетди. Ариқ дамбаси олдига бордим. Йигит менга қарадию, нимасинидир йўқотган одамдек талмовсираб қолди. Ўзининг нотўғри иш қилганини тушунган бўлса ҳам кечирим сўрамади ҳам. Индамай ортига қайтиб кетаверди.\nМен эса ўйлай ўйлай шу ерда қолишга, экинларни тўлиқ суғориб бўлмагунча уйга қайтмасликка қарор қилдим. Кечаси кенг ва қўронғу даладаёлғиз қолишнинг мен учун ҳеч қандай қўрқинчли жойи йўқ эди. Бундан олдин бир неча марта усмон ака келмаганида ёлғиз ўзим қўронғуда бўлса ҳам экинларни суғорганман. Негадир Усмон аканинг охирги пайтлар кўп тоби қочадиган бўлиб қолди. Шаҳарга олиб бориб ҳам даволашди, фойдаси бўлмади, касали яна қайталанди. Ҳозир уйда бир неча дав муолажалари оляпти. “Ишқилиб тезроқ тузалиб кетсинда, анча қийналди, бечора”, дея ариқда Усмон билан бирга қурган дамбамиз олдида ўтирганча ҳаёлимдан ўтказдим.\nАриқ бўлса ҳам ана шу жойда сувнинг оқиш тезлиги юқори. Бунинг устига сувнинг ўзида кичиқ “ўпқон” пайдо бўлган, сув айланиб айланиб оқади. Ойнинг хира нурлари шу сув ўрасига тушиб турганга ўхшайди. Дарахтлардан тўкилган барглар ҳам, ўзоқ дарёлардан оқиб келаётган дароахт шохларию, шунга ўхшаш нарсалар ана шу “ўпқон”да ичида бир неча сония айланадию, кейин яна сув юзасига чиқади. Сўнгра биз дамба қуриб сув оқимни йўналтирган экинзор томонга оқиб кетади.\nАна шундай одатий манзарага тикилиб турар эканман бирдан сувда кимнингдир акси кўринди.бу бошида англамадим. Дарахт шохлари менга шунақа туюлаётгандир деб хаёлимдан ўтказдим. Бироқ иккинчи марта ҳам ўша акс сувда яна пайдо бўлди. Бошимни кўтариб ён атрофга қарашга шошилмасдан сувдаги аксга диққат билан назар солдим. Кўк рангдаги униқиб қолган тўн ва бошида эскириб кетган бўлса ҳам ўзи яхши кўрадиган дўпписини эгри қилиб қўндириб олганча Усмон ака турарди. Дарров кўзларимни сувдан уздиму қаршимда турган Усмон акага қарадим.\nЭйе, Усмон ака, Хизрни йўқласам бўларкан, дедим уларнинг кутилмаганда яна ярим тунда далага келганларидан ҳавотирга тушиб. Тузалиб қолдингизми, нега келдингиз, ўзим ҳаммасини эплаётгандим, келмасангиз ҳам бўлардику…\nДалаларимдан ҳавотир олдим, деди Усмон ака.\nУнинг бу гапини эшитиб ҳайратда қолдим. Ҳатто қўрқиб ҳам кетдим. Чунки мен унинг юзларига термулиб тургандим ва қачонки у жавоб берганида лаблари умуман қимирламаганди. Унда мен қандай қилиб унинг овозини эшита олдим деб ўзимни саволга тутдим. Бироқ буни Усмон аканинг ўзидан сўрашга ийманаётгандим. Мени жинни бўлган деб ўйламасни деган бўлсам керак ўша дақиқаларда. Мен ана шу ҳаёллар билан бўлиб турганимда Усмон ака экин оралаб кетди. мен у Сувнинг экинзор охиригача етиб бордими ёки йўқ шуни текширгани кетди деб ўйладим. Бироқ орадан қанча вақт ўтган бўлса ҳам улар экинзордан қайтиб чиқмадилар бу орада менинг ҳам кўзим илиниб ухлаб қолибман.\nУйғонганимда эса, кун анча ёришган,экинзор охиригача тўлиқ сув етиб борган эди. Мен дамбани очиб сув ўзани кечаги йигитнинг экинзори томонга очиб юбордим. Кечқурун яхши ухлай олмаганим сабаблими уйгаа қайтаётганимда ҳам уйқусираб бораётгандим. Қишлоқ ичига яқинлашганимда эса кўча бошида тумонат одамнинг тўпланиб турганини кўрдим. Яқинроқ борганида эса у ерда тазия бўлаётганди. Турган жойимда тўхтаб қолдим.кўчадошларимдан бири келибхўрсинганча Усмон аканинг кеча шомда дунёдан ўтганини айтди.\nМен талмовсираб қолдим. Ахир бугун тунда улар далага бордиларку, мен Усмон акани сув бўйида аниқ кўрдим. Лекин бу қанда бўлди, ҳеч нарсани тушуна олмасдим. Лекин мен шуни аниқ билардимки, Усмон ака ўз даласини жуда ҳам яхши кўрарди.\nБобомнинг айтиб берган бу ҳаётий воқеаларидан сўнг кечки пайт сув бўйига боришга чўчийман. Бобом ўшанда Усмон бобонинг руҳини кўрган бўлса керак деб ўзимча хулоса чиқараман. Бобом эса бу воқеа ҳақидаги ҳамма саволларимга ҳам жавоб бергиси келавермайди. Менга бот бот кеч бўлганда кўчада юрмаслигимни тайинлайверадилар. Мен эса атрофимиздаги ана шундай синоатли ҳолатлар ҳақида узоқдан узоқ ўйлайвераман…\nРукн: Ҳикоялар Добавить комментарий Отменить ответ\tВаш e-mail не будет опубликован. Обязательные поля помечены *Комментарий Имя * E-mail * Сайт Уведомить меня о новых комментариях по email. Уведомлять меня о новых записях почтой.\tМуносиб номзодга овоз беринг! Энг кўп ўқилганлар


Бош саҳифа АжойиботларЕр юзида аҳоли кўпайиши билан инсоният ризқи қирқиладими?\nБу олимлар аҳоли кўпайишини геометрик тарзда (2,4,8,16,32…), озиқ-овқат маҳсулотлари кўпайиб боришини эса арифметик тарзда (1,2,3,4,5…) кўрсатишган. Улар аҳоли сони тўсиқларга учрамай ортиб борса, йигирма беш йилдан кейин икки марта, бир асрдан кейин икки юз эллик олти марта кўпаяди, нуфус билан озиқ-овқат манбалари орасидаги номутаносиблик кескин ортади, деб ўйлашган.\nБуюк аждодимиз Ҳаким Термизийнинг “Наводир ул-усул” асарида келтирилган воқеа ҳам ризқ Аллоҳдан эканига далолат қилади. Ораларида Абу Мусо, Абу Молик ва Абу Омир каби саҳобалар бўлган Ашъарийлар карвони Мадинага ҳижрат қилишди. Манзилга очликдан силласи қуриб, бир алфозда етиб келдилар. Бир кишини Расулуллоҳ (с.а.в.)дан егулик сўраб келишга юборишди. Жўнатилган одам эшиклари олдига келганда ичкаридан Пайғамбаримиз (с.а.в.)нинг: “Ерда ўрмаловчи бирор нарса (жонзот) йўқки, унинг ризқи (таъминоти) Аллоҳнинг зиммасида бўлмаса! (У) унинг қароргоҳини ҳам, оромгоҳини ҳам билур…” оятини тиловат қилаётганларини эшитди. Ўзига ўзи: “Аллоҳга Ашъарийлардан ҳам кўра ризқлантириш осонроқ бирор жонзот йўқ”, дея Расулуллоҳ (с.а.в.)га учрамай қайтиб кетди.\n← Аввалги Аввалги Асқад Мухтор: «Ёш ёзувчи бўлиш қийин»\nКейинги → Кейинги: Туркия Афринда нега ҳарбий операция ўтказмоқда?


5-йўналиш ўгайми? – Сурхон тонги\nБош саҳифа / Жамият / 5-йўналиш ўгайми?\nОктябр 13, 2018\tЖамият Изоҳ қолдириш 598 Кўрилди\nТермиз шаҳридаги 5-кичик даҳадан ўтувчи А. Навоий кўчасидан 7-, 305-йўналишлар бўйича “Дамас”лар қатнайди. Лекин улар шоҳбекатдан бориб қайтишади. Биттаю-битта 5-автобусдан ташқари, шаҳар марказидаги “Термиз Бақтрия савдо” МЧЖ ёки “Дарё порти” томонга қатнамайди. Бу макон шаҳардаги энг катта даҳалардан бири бўлишига қарамасдан, фуқаролар марказий бозор, “Дарё порти”, қурилиш моллари бозори, Термиз ҳайвонот боғига боришга жуда қийналишади. Борганда ҳам такси ёллашдан бошқа чоралари йўқ.\nҲар куни ўқишга, ишга боришда ва қайтишда коллеж, мактаб ўқувчи ва ўқитувчиларининг дуч келган енгил машинага қўл кўтариб, жиғибийрон бўлишаётганига кўзим тушади. 5-автобус эса ҳа деганда келавермайди. Бир соатда зўрға битта автобус келиб кетади. Кеч соат 5:30-6:00дан сўнг, кўпинча йўналишда мутлақо кўринмайди. Одамлар дуч келган йўналишдаги машинага ўтириб, “Юбилейный” чорраҳасига келиб тушадию яна бошқа йўналишга ўтиришга мажбур бўлишади. Агар йўловчи “Дарё порти” томонга бормоқчи бўлса, уч марта йўналиш алмаштиришга тўғри келади. Шу ҳисобда юқоридаги манзилларга бориб келиш учун 10-15 минг сўм етмайди. “Баркамол авлод” ва “Тараққиёт” кўчаларининг кесишувида 3-мактаб ўқувчиларининг турнақатор бўлиб турганлигини кўриб, ҳайфингиз келади. Қиш кунлари қисқа бўлганлиги учун улар ғира-шира қоронғуда ҳам “Дамас” ва таксиларга қўл кўтариб дийдирашиб туришади.\nХўш, ўқувчи ва ўқитувчиларнинг айби нимада? Оддий мактаб ўқувчиси кунлик дарсга бориб келиш учун 5-6 минг сўм сарфлашга мажбур.\n— Ўғлим чет тилини яхши ўргансин, деб 3-мактабга ўқишга қўйгандим. Дарсга бориб келгунча, юрагимни ҳовучлаб ўтираман, — дейди Д. Раҳимова.\n— “Юбилейный”даги буюм бозори марказга кўчирилганига 3-4 йил бўлди. Истайсизми, йўқми кунора бозорга боришга тўғри келади, — дейди меҳнат фахрийси Р. Тўраев. — Боришга 2-3 машинага минамиз. Айниқса, кўпроқ нарса харид қилсангиз, қайтиш жуда азоб бўлади. Бунинг устига 5-автобус жадвалга қараб эмас, ўзи истаган пайтда юради. Йўловчи ташиш бўйича хизмат кўрсатаётган МЧЖлар ва шаҳар ҳокимлиги мутасаддилари бу нарсаларга эътибор беришса яхши бўларди.\nДарҳақиқат, фуқароларнинг талаби тўғри. Биз ҳам Термиз шаҳар ҳокимлигидан юқоридаги муаммолар бўйича тегишли жавоб кутиб қоламиз.\nОлдинги Бойсундаги обод гўшалар\nКейинги Ҳур инсонни сотган ғофилдир\nҲаёт мактабини ўтаган журналист\nВатан – ўғлонларини унутмайди


«Сариқ» ҳудудларда ҳам ўқув марказлари фаолиятига рухсат берилиши мумкин\nЎзбекистонда «сариқ» ҳудудлардаги ўқув марказлари ҳам қайта фаолият юритиши учун таклиф берилган. Бу ҳақда Таълим сифатини назорат қилиш давлат инспекцияси ахборот хизмати раҳбари Феруза Мадраҳимова маълум қилди.\nИнспекция вакилининг маълум қилишича, таълим инспекциясига «сариқ» ҳудудларда ҳам ўқув марказлари фаолиятини қайта тиклаш мумкин ёки йўқлиги борасида мурожаатлар юборилган.\n«Айни пайтда ОТМларга қабул жараёнлари бошланаётгани сабабли ва абитуриентларга қулайлик яратиш мақсадида «сариқ» ҳудудларда ҳам санитария гигиена қоидаларига қатъий риоя қилган ҳолда ўқув марказлари фаолиятини ташкил этиш бўйича Таълим сифатини назорат қилиш давлат инспекцияси томонидан Республика махсус комиссиясига таклиф киритилди.\nРеспублика махсус комиссияси «сариқ» ҳудудлардаги ўқув марказларига қайта фаолият юритишга рухсат бергандан сўнггина улар ишлаши мумкин бўлади. Шунинг учун ҳозир «сариқ» ва «қизил» ҳудудлардаги ўқув марказларида масофавий таълим шаклини ташкил этишни тавсия қиламиз», дейди Феруза Мадраҳимова АОКАда ўтказилган брифингда.\nМаълумот учун, махсус комиссия томонидан «яшил» ҳудудларда ўқув марказлари фаолиятини санитария-гигиена қоидаларига тўлиқ амал қилган ҳолда қайта тиклашга рухсат берилган.\nЎзбекистонда айрим беморларга қилинмаган муолажа учун катта харажатлар ёзилаётгани ҳақидаги хабарларга муносабат билдирилди\n«Ҳафсаласизлик инфекция манбайини яратиши мумкин». Иброҳим Абдураҳмонов ишлатилган ниқобларни кўча-кўйда ташлаб кетмасликка чақирди\n«Тест йўқ, 1197га тушиб бўлмайди, рағбат пуллари тўланмаяпти...» — одамлар нималардан норози бўлмоқда?\nГулистонда ИИБ ходимлари судьяга куч ишлатди. ИИВ вазиятга изоҳ берди


Қуйи Хўжасоатда ишсиз хотин-қизларга 120 миллион сўмлик имтиёзли кредит расмийлаштирилди, 10 та янги иш ўрни яратилди - zarnews.uz\nДавлатимиз раҳбарининг ижтимоий, маънавий-маърифий соҳалардаги ишларни янги тизим асосида йўлга қўйиш бўйича бешта муҳим ташаббуси илгари сурилганидан кўпчиликнинг хабари бор. Хўш, ушбу ташаббуслар амалиётга қандай жорий этилмоқда.\nСамарқанд шаҳар ҳокимлиги матбуот хизматининг маълум қилишича, бу борада ҳудуддаги 4 секторда биттадан маҳалла намуна қилиб олинган.\nХусусан, биринчи секторда уч мингдан зиёд аҳоли истиқомат қиладиган Қуйи Хўжасоат маҳалла фуқаролар йиғинида қатор ибратли ишлар амалга оширилмоқда.\nМаълум қилинишича, биринчи ташаббус бўйича 72-умумий ўрта таълим мактабида ашула, рубоб ва доира тўгараклари ташкил этилган. Айни пайтда тўгаракларда мусиқа ва санъат мактабларининг ўқитувчилари ўқувчи-ёшларга сабоқ бермоқда.\nМаҳалла ҳудудида жойлашган 2 та спорт иншоотида ёшлар учун барча шарт-шароитлар яратилган. Спорт залида ёшлар учун стол тенниси ва шахмат-шашка мусобақаси ўтказилиб, фахрийлар иштирокида дзюдо кураши бўйича маҳорат сабоқлари ташкил этилган. Бундан ташқари, спортнинг оммавийлигини ошириш учун юриш марафони ҳамда велопойга ўтказилган.\nУчинчи ташаббус доирасида 72-умумий ўрта таълим мактабида ўқувчиларнинг компьютер саводхонлигини ошириш учун ташкил этилган тўгаракда ижтимоий ҳимояга муҳтож оилалар ва уларнинг фарзандлари бепул ўқитилмоқда.\nЎзбекистон ёшлар иттифоқи Самарқанд шаҳар Кенгаши томонидан маҳаллада ташкил этилган кўчма кутубхона мутолаага қизиқувчилар сони ортишига хизмат қилиш баробарида китобхонлар учун қўшимча қулайлик яратган.\nШунингдек, маҳаллада 6 нафар ишсиз хотин-қизларга тикувчилик, сартарошлик йўналишлари бўйича 120 миллион сўмлик имтиёзли кредит расмийлаштирилиб, 10 та янги иш ўрни яратилган.\nТеглар: хотин-қизлар имтиёзли кредит Хўжасоат


Ахлатхона тирикчилик учун маблағ топиш воситаси сифатида - Фарғона.Ру ахборот агентлиги\n05:37 msk, 7 Июль 2020\n20.04.2007 16:37 msk\nЎз ахб., Немис тўлқини\n“Немис тўлқини” радиоси веб-сайтидан олинган сурат\nТирикчиликка етарли пул топиш учун Ўзбекистон ва Қирғизистон фуқаролари ҳеч қандай имкониятни қўлдан бой бермайдилар. Бу борада ҳатто шаҳару вилоятлар ахлатхоналари ҳам уларнинг эътиборидан чет қолмаган. Саноат чиқиндилари ташланган ахлатхоналардаги “иш” кўп ҳолларда соғлиқ учун зарарли бўлишига қарамасдан, маҳаллий расмийлар бунга нисбатан ҳеч қанақа чора кўраётганлари йўқ.\nЎзбекистон ахлатхоналарида бир кунда икки доллар пул ишлаш мумкин\nЎзбекистоннинг деярли ҳар бир туманида жойлашган ахлатхоналарда ахлат титаётган одамларни кўриш мумкин. Кўпчилигини 20 ёшдан 60 ёшгача эркаклар ташкил қилувчи бу кишилар металл қидириш билан шуғулланадилар. Топилдиқларини эса кейин арзон-гаров сотишиб, шу йўл билан тирикчиликлари учун пул топадилар.\nБухоро вилоятига қарашли Ғиждувон туманидаги ахлатхоналардан бири туманда яшовчи икки юз кишининг оила боқишига ёрдам беради. Бу ахлатхона 1990 йили ёпилган. У уч гектарлик майдонни эгаллаган, ахлат уюмининг баландлиги эса ўнлаб метрга етади. Бу ерга рангли металл қидириб кунига ўртача ўттизча одам келади, баъзан эса бу ерда бир вақтнинг ўзида икки юзтача “қидирувчи” ишлайди. Иш куни ҳар хил тугайди, бу қидирувчининг омадига ва топган пули миқдорига боғлиқ. Ишчилар ахлатхонада ҳар куни уч минг сўмдан ўн минг сўмгача (ёки икки доллардан саккиз долларигача) пул ишлайдилар.\nШуниси эътиборлики, ахлатхонадаги “қидирувчилар” ўртасида “ҳисоб-китоб” бўлмайди. “Ҳар кимники ўзига, ҳаммага етади, - дейдилар ишчиларнинг ўзлари. – Биз уч метрча кавлаб тушиб бўлдик, ахлатнинг юза қисмида энди темир тополмайсиз, агар омад келиб қолса, уни фақат ахлат уюмининг таг қисмидан топиш мумкин. Ҳаммаси омадга боғлиқ”.\n“Нима учун ўзбекистонлик бошқа кўплаб кишиларга ўхшаб пул топиб келиш учун Россия ёки бошқа мамлакатларга кетмаяпсизлар?” деган саволга ишчилар: “Биз бегона юртда қул бўлиб ишлашни истамаймиз. Ундан кўра ўз ватанимизда қул бўлиб қолиб, ахлат титиб бўлса ҳам, оила боққанимиз яхши”.\nБу ахлатхонада юрувчи кишиларнинг айтишларича, бу ерга яқиндагина уйланиб, оила боқиш масъулиятини ўз зиммаларига олган ёш йигитлар ҳам тез-тез келиб туради. Бошқа ишнинг йўқлиги уларни аксарият одамлар томонидан ифлос иш деб қаралувчи ахлатхонада металл йиғиш билан шуғулланишга мажбур қилади.\n“Фарғона.Ру” ахборот агентлиги мухбирини ахлатхонадаги ишчилар чўчиброқ қарши олдилар. Улардан айримларининг айтишича, мазкур мақола чоп этилганидан кейин бу одамлар Миллий хавфсизлик хизматининг (МХХ) маҳаллий бўлимига сўзсиз чақиртириладилар ва астойдил сўроқ қилинадилар. Чақиришларига сабаб эса журналист билан мулоқотда бўлганликдир.\nҚирғизистонда аёллар ва болалар ахлатхонада никель қидириш билан овора\nНемис тўлқинининг хабар қилишича, Қирғизистондаги Мойлисой (Мойлисув) электр-лампа заводи ахлатхонасини уч мингтача одам ўзлаштирмоқда. Ёзда “қидирувчилар” сони саккиз мингтагача етади. Бу ерда фақат маҳаллий кишиларгина эмас, Қирғизистоннинг турли бурчакларидан ва ҳатто қўшни Ўзбекистондан келган одамлар ҳам ишлайдилар. Булар асосан аёллар ва ёш болалардир. Уларни никель симлари қизиқтиради.\nНикель қазиб олиш жараёни тахминан қуйидагича кечади: қиймати юз минг сўм ($1 равен 38 сўмга тенг) бўлган кавланажак ҳар бир чуқурнинг ўз хўжайини бор. Унга оддий “қидирувчилар” топган пулининг ярмини берадилар. Махсус тегирмон ёрдамида шиша ун қилиб майдаланиб, лампочкалардан никель симлари ажратиб олинади. Металлни шу ернинг ўзидаёқ сотиб оладилар.\n- Никель сотиб олувчилар бизга бир килосига 800-850 сўмдан пул тўлайдилар, кейин никелни Бишкекка олиб кетадилар, у ердан эса Германияга олиб кетадилар, Хитойга эмас, - дейди ўзини Зина деб таништирган чуқур эгаларидан бири. – Хитойликлар пулни оз тўлашади, шунинг учун ҳам никелни Германияга сотаяптилар.\nМеталл сотиб олувчилардан бири никелнинг ҳаракат йўналиши ҳамда унинг ҳақиқий қиймати тижорат сири бўлиб ҳисобланишини айтади.\n- Ким сотиб олади, дейсизми? Бунисини айтолмайман – бу тижорат сири. Бу ердаги ишларни бошқараётган асосий тадбиркор Германиядан атай шу иш учун келган. Унинг фамилиясини айтолмайман. Унинг келганига 11 йил бўлган, рангли металлар билан шуғулланади, бу “кон”ни эса яқинда очди.\nШу билан бирга, у никель сотиб олувчилар металлда радиация бор-йўқлигини албатта текшириб олишларини қайд этди. Гап шундаки, бу ерларда бир неча уран чиқиндихоналари кўмилган. Бир вақтлар Мойлисув ёпиқ шаҳар бўлиб, бу ерда уран қазиб олиш билан шуғулланилган. Бугунги кунда никель қидирувчилар мутлақо қўриқланмайдиган чиқиндихоналар бўйлаб бемалол юрибдилар. Чорва моллари ҳам шу ерда боқилади. Одамлар собиқ уран шахталари яқинига турар-жойлар қураяптилар. Бу ердаги радиация даражаси меъёрдан бир неча ўн баробар юқори.\n- Ҳозир гамма-нурланиш меъёри соатига ўттиз микрорентгенни ташкил қилади, бу уй ҳовлисида эса соатига минг микрорентгенни кўрсатаяпти, - дейди Тиббиёт муаммолари институтининг илмий ходими Эркин Тўстўқов. – Одамлар юрган йўлларда ҳам радиация даражаси юқори. Айрим жойларда тўққиз юз микрорентгенга етади, аммо аксар жойларда [гамма-нурланиш меъёри] юз микрорентгендан юқорироқ. Радиация туфайли Мойлисувда республикадаги онкологик касалликлар ва болаларнинг туғма юрак касаллигининг энг юқори кўрсаткичи қайд этилган.\nТақрибан уч йилдан бери давом этиб келаётган қазиш ишлари чоғида 24 киши ахлат уюми остида қолиб ҳалок бўлган. Эҳтимол, ҳалок бўлганларнинг ҳақиқий миқдори бундан анча кўпдир, дейди Миллий Фанлар академияси жанубий бўлими Тиббиёт муаммолари институтининг директори Р. Тўйчуев. Кўпинча ҳалок бўлганларнинг қариндош-уруғлари маййитни олиб кетишиб, ҳеч қаерда қайддан ўтказмасдан дафн қилишади. Аммо ахлат уюми остида қолиш хавфи ҳам пул топиш учун ахлатхонага келаётганларни тўхтатиб қололмаяпти.\n- Мен сув хўжалигида ишлайман. Ойига тўрт юз сўм маош оламан, - дейди Мирзабек исмли ўрта ёшлардаги “қидирувчи”лардан бири. – Бу ерда эса мен тўрт юз сўмни бир кунда топаман. Бу ерда мен никель излаб топиб, уни топшираман. Бу ерда менга ўхшаган ишчилар тўлиб ётибди, чунки ойлик кам, иш йўқ. Тўрт юз сўм учун бир ой ким ҳам ишлайди? Менинг ойлигим беш юз сўм турадиган бир қоп унга ҳам етмайди.\nАснода, Қирғизистон расмийлари Мойлисувдаги қийин аҳволни ўнглаш учун ҳеч қандай чора кўраётганлари йўқ. Ахлатхонани ёпиб қўйишнинг имкони йўқ, чунки унда одамлар умуман ишсиз қоладилар. ФҲВда бу ердаги радиация меъёрдан ошмаслигига, уран чиқиндилари ювиб кетилишининг олдини олиш учун кўчки тушиши бартараф қилинаётганига ишонтирмоқдалар. Парламентдагилар эса бирор-бир чора кўришдан аввал ҳақиқатан ҳам бу муаммолар мавжудлигини исботлаш лозимлигини айтаяптилар.\nМойлисув Қирғизистондаги ягона хавфли жой эмас. Мингқуш, Қадамжой, Қажисай, Орловкада ҳам бугунги кунда ана шундай аҳвол юзага келмоқда.


Инвестиция воситачилари диккатига !\n“Қоракўл пахта тозалаш” акциядорлик жамияти томонидан “Тошкент” РФБ савдо майдончасига қўйилган акцияларни сотиб олиш учун жамият номидан акциялар совдосида иштирок этиш учун инвестиция воситачилари ўртасида танлов эълон қилинади.\nИнвестиция воситачилари томонидан берилган тижорат таклифлари ўз навбатида, жамият ижроия органи томонидан белгиланган тартибда кўриб чиқилади.\nХизмат хақи миқдори кўрсатилган тижорат таклифларини “Қоракўл пахта тозалаш” АЖ жойлашган Бухоро вилояти, Қоракўл тумани, Навбаҳор кўчаси 1-уйга ёки info@qorakulpaxta.uz электрон почта манзилига юбориш сўралади.\nТаклифлар 2019 йил 4 февралга қадар қабул қилинади.\nМаълумот учун телефон рақами: 65-56-57-321


ХАЙРИХОҲЛАР САФИ КЕНГАЙМОҚДА - Ўзбекистон овози газетаси\nХАЙРИХОҲЛАР САФИ КЕНГАЙМОҚДА\nАёл қачон жамиятда ўзининг муносиб ўрнини топади? Бу кўп масалаларга боғлиқ, албатта. Лекин энг асосий омиллардан бири шундаки, аёл ўз қобилиятини юзага чиқариши, орзу-ҳавасларига етишиши учун имкониятлар яратилса, аёл ўз ҳақ-ҳуқуқини яхши билса, кўп ишларга қодир бўлади.\nБухоро вилоятида «Фаол аёллар» қанотининг 12 мингдан ортиқ аъзоси бор. Қувонарлиси, йилдан-йилга бизга хайрихоҳ бўлган хотин-қизлар сафи кенгайиб бораяпти. Ўтган йили 1565 нафар хотин-қиз сафимизга қўшилди. Бу эса зиммамизга катта масъулият юклайди. Биз хотин-қизларнинг ижтимоий-сиёсий фаоллигини ошириш, иқтисодий-ҳуқуқий билимларини мустаҳкамлаш, уларни оилавий тадбиркорлик ва касаначиликка жалб этиш ҳамда ижтимоий-маиший шароитларини янада яхшилаш мақсадида қатор тадбирлар ташкил этаяпмиз.\nМасалан, «Мустаҳкам оила — жамият таянчи» лойиҳаси доирасида ўтган йили 5 та маҳаллада амалий тадбир ўтказдик. Депутатлар, қанот фаоллари ҳамда ҳамкор ташкилотлар вакилларидан иборат ишчи гуруҳи ҳудудларда хотин-қизлар муаммоларини ўрганиб, уларни бартараф этиш бўйича таклифларини ишлаб чиқди. Натижада 16 нафар хотин-қизнинг ишга жойлашишига кўмаклашилди. Шунингдек, мазкур лойиҳа доирасида ўтказилган тадбирларда норасмий тарзда уй меҳнати билан шуғулланаётган аёллар учун меҳнат дафтарчалари очиш, улар меҳнатини расмийлаштириш бўйича зарур тушунтириш ишлари олиб борилди.\nҚанотимиз ташаббуси билан Шофиркон туманида «Аёллар бандлиги — обод турмуш гарови» мавзусида ўтказилган амалий анжуманда хотин-қизлар саломатлигини мустаҳкамлаш, ижтимоий-сиёсий фаоллиги, ҳуқуқий саводхонлигини юксалтириш масалаларига алоҳида эътибор қаратилди. Тадбир давомида хотин-қизлар ўртасида тиббий кўрик акцияси ташкил этилди ва бир гуруҳ хотин-қизга вилоят марказий шифохоналарида даволаниш учун йўлланма берилди.\n2014 йил Соғлом бола йилида, аввало, она ва бола саломатлигини муҳофаза қилиш, оилаларда соғлом турмуш тарзини тарғиб қилиш, шунингдек, аёлларнинг бандлик даражасини ошириш бўйича пухта ва ҳаётий лойиҳалар устида ишлашимиз зарур. Тадбирларни режалаштиришда ундан аниқ мақсадни кўзлаш, шунга мувофиқ тарзда мутасадди ташкилотлар, фуқаролик жамияти институтлари билан ҳамкорликни кучайтиришимиз талаб этилади.\nХотин-қизлар манфаатини ҳимоя қилиш бўйича белгиланган ишлар доирасида муқобил таклифларни кўпайтиришга алоҳида эътибор қаратишимиз лозим.\nЎзХДП Бухоро вилоят кенгаши «Фаол аёллар» қаноти етакчиси.


07.05.2018 Муаллиф Мадаминжон СОЛИЖОНОВ\nЁш ҳалоскорларни аниқлаш ва уларни рағбатлантиришда анъанага айланиб қолган “Ёш қутқарувчи” мусобақасининг республика босқичига бу гал Фарғона мезбонлик қилди.\nЎзбекистон Республикаси Фавқулодда вазиятлар вазирлиги, Халқ таълими вазирлиги, Ўзбекистон Ёшлар иттифоқи ва бошқа ташкилотлар ҳамкорлигида ўтказилган мусобақа ёшларнинг жисмоний ва маънавий юксалишида ўзига хос ўрин тутмоқда.\nАҳмад ал-Фарғоний номидаги истироҳат боғида бўлиб ўтган бахсларда умумтаълим мактаби ўқувчиларидан таркиб топган Қорақалпоғистон Республикасининг “Жайхун”, Хоразм вилоятининг “Қалқон”, Наманган вилоятининг “Халоскор”, Бухоро вилоятининг “Турон патриот”, Сирдарё вилоятининг “Мадад”, Самарқанд вилоятининг “Темурбеклар”, Қашқадарё вилоятининг “Лочин”, Тошкент вилоятининг “Нажоткорлар”, Сурхондарё вилоятининг “Қалқон”, Навоий вилоятининг “Юный спасатель”, Андижон вилоятининг “Лочинлар”, Жиззах вилоятининг “Аланга”, Тошкент шаҳрининг “Фидокор” жамоалари саф тортдилар. Вилоятимиз шарафини эса Қувасой шаҳридаги 1-умумтаълим мактабининг “Матонат” жамоаси ёшлари ҳимоя қилдилар.\nГуруҳлар 5 та шарт асосида ўз имкониятларини синовдан ўтказдилар. Даставвал ёшлар фуқаро муҳофазаси бўйича савол-жавоб шартида ўз билимларини намоён қилишди. Биринчи тиббий ёрдам кўрсатиш, дарёдан арқон ёрдамида ўтиш, чодир тиклаш, тоғ тайёргарлиги, эстафетали югуриш шартларида эса ўғил-қизларнинг жисмоний тайёргарлиги ва маҳорати баҳолаб олинди.\n– Танловнинг аввалги йиллардаги босқичларида ҳам қатнашганмиз. Бу мусобақа биз, ёшларнинг фуқаро муҳофазасига доир билимимизни янада бойитиш, фавқулодда вазиятларда тўғри ҳаракат қилиш ва ўзгаларга ёрдам бериш борасидаги кўникмамизни шакллантириш, тажриба алмашишда муҳим аҳамиятга эга, – дейди Сирдарё вилояти, Ховос туманидаги 1-умумтаълим мактабнинг “Мадад” жамоаси вакили Баҳодир Тўйчиев. – Келажакда фавқулодда вазиятлар хизмати тизимида қутқарувчи бўлиб ишлашни ўз олдимга мақсад қилиб қўйдим.\nИслом Каримов номидаги вилоят Театр-концерт саройи қошидаги амфитеатрда мусобақанинг якунловчи қисми бўлиб ўтди. Бу ерда ёшлар ва мусобақа иштирокчилари, ташкилотчилар жам бўлдилар. Ҳаяжонли дақиқаларда ғолиблар номи эълон қилинди.\nМусобақанинг якуний натижаларига кўра мутлоқ ғолиблик – гран-при соврини Сирдарё вилоятининг “Мадад” жамоасига насиб этди. 1-ўринни эса вилоятимиз вакиллари – Қувасой шаҳридаги 1-умумтаълим мактабининг “Матонат” жамоаси эгаллади. Шунингдек, жамоа “Энг ҳамжиҳат жамоа”, “Энг яхши клубнинг формаси”, жамоа аъзоси Шаҳло Ғанижонова “Энг яхши қутқарувчи қизбола” номинациялари билан тақдирланди.\nМусобақанинг 2-, 3-ўринларига Қорақалпоғистон Республикасининг “Жайхун”, Навоий вилоятининг “Юный спасатель” жамоалари сазовор бўлди.\nҒолиб жамоа ва иштирокчиларга Президентимиз совғаси – китоблар жамланмаси, вилоят ҳокимлигининг эсдалик совғалари, диплом, кубок ва медаллар тантанали топширилди. Тақдирлаш тадбирида Фавқулодда вазиятлар вазирлиги, Халқ таълими вазирлиги, Ўзбекистон ёшлар иттифоқи Марказий Кенгаши, Миллий гвардия, Фарғона шаҳар ҳокимлиги, вилоят фавқулодда вазиятлар ва ички ишлар бошқармалари вакиллари қатнашди.\nТақдирлаш маросими санъат усталарининг концерт дастури билан якунига етди.\n« Сахалиндан Фарғонага келган “масалалар”\nНайман элининг фидойилари »


БОЛАЛАРДАГИ ЭГОИЗМ: БУ ШУНЧАЛАР ЁМОНМИ? | Суғдиёна биринчи аёллар электрон журнали\nБОЛАЛАРДАГИ ЭГОИЗМ: БУ ШУНЧАЛАР ЁМОНМИ?\nФарзандингиз ҳаммадан ақлли, чиройли, омадли бўлишини истайсиз. Аммо кичкинтой «Мен ҳаммадан зўрман (ақллиман, чиройлиман)» дегудек бўлса, дарров танбеҳ берасиз. Ота-оналар кўпинча «эгоизм» сўзидан қўрқадилар, улар наздида ўзига ортиқча бино қўйган, аввало, ўзини ўйлайдиган бола — ёмон бола. Чиндан ҳам шундаймикан? Биз танганинг орқа томонига боқамиз ва қақажонлардаги эгоизмнинг кутилмаган жиҳатларига эътибор қаратамиз.\nАввал ўзингизга боқинг...\nАслида эгоизм руҳан соғлом ҳар бир инсонда мавжуд. Масалан, икки бола чўкаяпти. Улардан бири фарзандингиз, иккинчиси бегона бўлса, аввало, ўз жигарбандингизни қутқарасиз, шундайми? Бир ой ишлаган маошингизни кўчадаги гадойга нега бериб кетмайсиз? Ўзингиздан ортсагина, кимгадир илинасиз. Буни соғлом эгоизм дейишади ва ундан қўрқмаслик, аксинча уни тан олиш керак. Шундай соғлом эгоизмга эга бола ҳаётда қоқилмайди, мақсади йўлида чалғимай собит қадам ташлайди, ўзини-ўзи ҳимоя қилади ва яшаш учун курашади. Эгоизм, эгоцентризм, альтруизм\nРуҳшунослар эгоизм (худбинлик)ка қарши альтруизм (фидойилик)ни қўйишади. Лекин ҳар нарсада ҳам меъёр зарур. Альтруизмдан бошқаларга фойда бўлса-да, ҳаддан ортиқ фидойилик қиладиган инсонни ҳам яхши, аниқроғи, соғлом одам деб бўлмайди. Оиласи оч қолса-да, топганини бегоналарга сочадиган «фидойи»ни ким дейиш мумкин? Ҳаётда кутган натижаларига эришмаган, ўзига ишонмаган, одамларнинг миннатдорчиликларига боғланиб қолган, фақат шу миннатдорчиликларни, мақтовларни эшитиш учунгина яшайдиган инсон у. Меъёрдаги эгоист эса ўзига ишонади, шу сабабли унга бошқаларнинг фикри муҳим эмас. Фақат бир нарсадан — болалардаги эгоцентризмдан эҳтиёт бўлиш керак. Бу альтруизмга тескари, аммо ундан-да хавфли касалликдир. Эгоцентрист бола бутун дунёнинг марказига ўзини қўяди, олам унинг атрофида айланиши керак, деб ўйлайди. Бу ўзига ва атрофдагиларга, мавжуд вазиятга тўғри баҳо бера олмаслик, ўзига ишонганидан эмас, ўзидан бошқани яхши кўра олмаганидан ҳаммани ерга уриб, бошқаларнинг бошига чиқишдир.\nҚандай муносабат билдириш лозим?\nОлайлик, болангизда эгоизм унсурларини кўраяпсиз. Масалан, охирги бурда нонини синглисига илинмаяпти ёки ўйинчоқларини акаси билан бўлашиб ўйнагиси йўқ. Нима қилмоқ керак? Аввало, ваҳимага тушмаслик лозим. Қизғанчиқлик, рақобат ҳамма болаларда бор. Шуни деб уни уришсангиз, унинг олдида икки йўл қолади: биринчиси, баттар шундай қилиш, иккинчиси, умуман ўзининг нонини ҳам олиб емаслик. Ҳар икки ҳолатда ҳам сиз ютқазасиз, тарбияда хатоликка йўл қўйган бўласиз. Бола қачонки ўзига берилганларни вақти-вақти билан қайтариш лозимлигини англамагунча бари бефойда. Айтинг: «Синглинг сени жуда яхши кўради, кеча амакинг берган конфетнинг ҳам ярмини сенга берди, сен ҳам меҳрингни изҳор қиладиган пайтинг келди». Кўрасиз, албатта, натижа бошқача бўлади. Муҳими, болакайдаги соғлом эгоизмга путур етмаган ҳолда синглисига меҳри ошади.\nБолаларда соғлом эгоизмни шакллантириш учун нима қилмоқ керак? Аввало, кичкинтой атрофдагилардан ўз меҳнати учун реал баҳо, мақтов, эътироф кутади. Шунинг учун боланинг меҳнатларини мақтаб, рағбатлантириб туриш керак: «Яхши иш қилсанг, доим шунақа мақтов оласан» денг. Вақт ўтиши билан у катта бўлади, атрофдаги воқеаларга муносабат, ҳамдардлик уйғонади. Бир умрга шундай «жажжи эгоист» бўлиб қолавермайди-ку. Бордию бу жараён секин кечса ёки кутган натижага эришилмаса, жиғибийрон бўлманг. Маълумотларга кўра, эгоизм ҳам, альтруизм ҳам инсонга туғилишидан аввал, ирсият орқали ўтар экан. Кимгадир кўпроқ, кимгадир камроқ. Шундай экан, тарбия билан эгоистдан альтруист ясайман деб овора бўлманг, боланинг шахсини бузиб қўйганингиз қолади. Шунчаки унинг эгоцентристга айланиб қолмаслиги чораларини кўринг.\nШаҳноза ТӮРАХЎЖАЕВА тайёрлади. Twitter НравитсяSocButtons v1.5


hidoyat.uz – “Мовароуннаҳр” нашриётининг сайти - ХУРСАНД БЎЛИНГ\nАбу Ҳурайра (розияллоҳу анҳу) ривоят қилади: «Пайғамбаримиз (соллаллоҳу алайҳи ва саллам) бундай дедилар: “Бу дин енгилдир. Ким бу динда қаттиқлик кўрсатса, дин уни мағлуб қилади. Шунинг учун тўғри қилинг ёки яқинлаштиринг. Хурсанд бўлинг. Куннинг аввалидан, охиридан ва туннинг бир қисмидан фойдаланинг”» (Имом Бухорий ривояти).\nШарҳ: “Бу дин енгилдир”. Яъни Ислом дини, унинг ақидаси, ҳукмлари ва тарғиб қилган ахлоқи енгил ва осондир. Ислом дини ақидаси тўғри ва оддий. Ҳар бир соғлом қалб уни қабул қилади ва тасдиқлайди. Ислом дини ҳукмлари ҳар бир мукаллифнинг тоқатига яраша. Тарғиб қилган ахлоқи энг гўзал ахлоқдир. Унинг ҳукмларига амал қилган ва тарғиб қилган ахлоқи билан зийнатланган киши дунё ва охиратда саодатли бўлади.\n“Ким бу динда қаттиқлик кўрсатса, дин уни мағлуб қилади”. Яъни, ким Расулуллоҳ (соллаллоҳу алайҳи ва саллам) етказган ва кўрсатган амаллар билан кифояланмай, ортиқча нафл ибодатларни ўзига вазифа қилиб олса, уларни доимо адо этишдан ожиз бўлади ва давомли қилолмайди.\n“Шунинг учун тўғри қилинг ёки яқинлаштиринг”. Яъни, фарз, вожиб, суннат амалларни тўғри адо этинг ёки тўғри адо этишга интилинг.\n“Хурсанд бўлинг”. Яъни, доимо адо этадиганингиз фарз, вожиб ва суннат ибодатлар оз бўлса-да, уларга бериладиган кўп савоб учун хурсанд бўлинг. Ёки бирор узр сабаб ибодатларни мукаммал, тўғри адо этолмасангиз ҳам, уларни тўғри адо этишга интилганингиз учун бериладиган савобга севининг.\n“Куннинг аввалидан, охиридан ва туннинг бир қисмидан фойдаланинг”. Бу ерда истиора бор.\nОдатда узоқ сафарга чиққанлар толиқиб қолмаслик учун ана шу вақтларда йўл юришади. Яъни, туну кун ибодат қилиб малолланиб қолманг. Зеро, Аллоҳ таоло эрта-кеч ибодат қилишга буюрмаган, балки бандаларига марҳамат кўрсатиб, уларга осон бўлиши учун маълум вақтларни ибодат вақти қилган, холос. Ана шу вақтлардан унумли фойдаланиб, ибодатларингизни мукаммал адо этинг.\n989 марта ўқилган.


Бугун жаҳон вақтига бир сония қўшилади\n16:11 / 30.06.2015\nБугун кун бир сонияга узаяди. Ер сайёрасининг ўз ўқи атрофида айланиши секинлашиши муносабати билан, 1 июлга ўтар кечаси бутунжаҳон вақтига қўшимча бир сония қўшилади. Бу ҳақда Халқаро ерни айланиш хизмати маълум қилган.\nБундай тузатиш амалиёти 1972 йилдан бери мавжуд бўлиб, ҳар 3-4 йилнинг декабрь ёки июнь ойларида Ер ўз ўқи атрофида айланиши секинлашиши муносабати билан қўшимча бир сония йиғилиб қолиши туфайли одатий тарзда амалга оширилади.\nВақтни ҳисоблашнинг атом тизимидан фойдаланиш бошланган 1967 йилдан буён бундай тузатишлар ҳеч қандай муаммо келтириб чиқармаган.\nОхирги марта бундай тузатиш 2012 йилнинг июнида амалга оширилганди.


Каримов истеъфосини илк бор талаб қилган халқ депутати Шуҳрат Нусратов озодликка чиқди\n25 йил муқаддам Ўзбекистон Олий Кенгашининг тарихий еттинчи сессиясида президент Каримовни кескин танқид қилган собиқ депутат Шуҳрат Нусратов қамоқдан озод этилган. 69 ёшли собиқ депутат 2012 йилда иқтисодий жиноятларда айбланиб етти йилга қамалган ва Навоий колониясида жазо муддатини ўтаётган эди.\nОзодлик манбаларига кўра, Шуҳрат Нусратов душанба куни муддатидан олдин озодликка чиқарилган.\nНусратов Ўзбекистон раҳбари Ислом Каримовга қарши кескин танқидий чиқишлари билан танилган эди.\n1991 йилда у Ўзбекистон Олий Кенгашининг 7-сессиясида Миллий хавфсизлик хизматини шахсан президентга бўйсундиришга қаратилган “Ўзбекистон Миллий хавфсизлик хизмати ташкил қилиш тўғрисида” ги қонунга қарши гапирган эди.\nЎша сессиядаги нутқидан кўп ўтмай Шуҳрат Нусратов Куйбишев туман (ҳозирги Мирзо Улуғбек тумани) партия қўмитасининг биринчи котиби лавозимидан олинди.\nСиёсатдан узоқлашган собиқ депутат қамалишига қадар сўнгги асосан тадбиркорлик билан шуғулланган, Тошкентдаги пиво ишлаб чиқарувчи "Сarlsberg Uzbekistan" ширкати бошқарувчиларидан бири бўлиб ишлаганди.


ҲАРБИЙ ҚИСМДАГИ ТАДБИРДАН СЎНГ\nСўнгги янгиликлар 30.08.2019 201\nбир гуруҳ вояга етмаганлар профилактик ҳисобдан чиқарилди\nМуборак туманидаги ҳарбий қисмларнинг бирида "Мен Ватанимга хизмат қиламан!" шиори остида ҳарбий спорт-соғломлаштириш кунлари ташкил этилди.\nЖануби-ғарбий махсус ҳарбий округ қўмондонлиги ҳамда Ўзбeкистон Ёшлар иттифоқи вилоят кeнгаши ҳамкорлигида ташкил этилган тадбирда ички ишлар идораларида профилактик ҳисобда турган бир гуруҳ вояга етмаган ёшлар иштирок этди.\nМақсад уларни ижтимоий-маънавий қўллаб-қувватлаш, жамиятда ўз ўринларини топишларига кўмаклашиш бўлган тадбирнинг биринчи куни ёшлар ҳарбий хизматчилар билан суҳбатда Ватан посбони бўлиш учун қандай хислатлар зарурлиги, бу касбнинг шарафи, шу билан бир қаторда машаққат ва масъулияти ҳақида кенг тушунчага эга бўлди. Ватан ва ватанпарварлик туйғулари акс этган тароналарни жамлаган концерт дастури тадбирга янада шукуҳ бағишлади.\nТадбирнинг кейинги кунида иштирокчилар ҳарбий шаҳарчада ҳарбий хизматчилар ва уларнинг оила аъзоларига яратилган шарт-шароитлар билан яқиндан танишди. Шунингдек, ҳарбий қурол-яроғ ва техникалар кўргазмаси ёшларда янада катта таассурот қолдирди.\nҲарбий спорт-соғломлаштириш кунларида ташкил этилган ўқув машғулотларида фаол иштирок этган, намунали хулқи билан тeнгдошларига ўрнак бўлган ёшларга эса муддатидан олдин профилактик ҳисобдан чиқариш учун тавсияномалар бeрилди.\nСуратда тадбирдан лавҳа.


Жисмоний тарбия фақат 1-курс талабаларига керакми? - zarnews.uz\nЖисмоний тарбия фақат 1-курс талабаларига керакми?\nСамарқанд шаҳридаги олий ўқув юртларида спортга берилаётган эътибор, талабаларни спортга жалб қилиш аҳволи ўрганиб чиқилганда шу нарса аён бўлдики, жорий ўқув йилидан бошлаб олий таълим муассасаларида жисмоний тарбия дарслари фақат 1-курсларга ўтилар экан. Хўш, нима учун? Жисмоний тарбия фақат 1-курс ўқувчиларига керакми, деган савол туғилиши табиий. Бунинг сабабини Самарқанд давлат университети профессори Зайниддин Болтаев қуйидагича изоҳлади:\n- Жаҳон тажрибасида ривожланган мамлакатларда жисмоний тарбия фан сифатида фақат 1-курс талабаларига ўтилади. Талабалар бир йил кўникма ҳосил қилгач, кейинги йилдан мустақил равишда ўзи истаган спорт тўгарагига аъзо бўлиб, дарсдан бўш вақтида машғулотларда қатнашади. Бундан буён республикамизнинг барча олий таълим муассасаларида жисмоний тарбия фани фақат 1-курс талабаларига ўтилади. Университетда волейбол, баскетбол, футбол, теннис, гимнастика, қўл тўпи, шахмат каби 16 тур спорт тўгараклари мавжуд. Шу ўринда бир таклифим бор: талабалар учун сузиш спорт мажмуаси қурилса, махсус бассейнлар бўлса мақсадга мувофиқ бўларди.\n- Аслида биз Вазирлар Маҳкамасига бу таклифни бердик, яъни талабаларни спортга жалб қилишнинг янгича услубини, намунавий фан дастурини ишлаб чиқдик, - дейди Самарқанд давлат университети факультетлараро жисмоний маданият ва спорт кафедраси мудири, доцент Орифжон Раупов. – Сабаби, жисмоний тарбия дарси 1-курс талабаларига ҳафтада бир марта ўтилади. Тўгаракларда эса ҳафтада уч марта қатнашиши мумкин. Юқори курс ўқувчилари ўзлари истаган спорт тўгарагига дарсдан сўнг қатнашади.\nБундан кўзланган мақсад – спортчиларнинг маҳоратини янада ошириш, ёшларни ўзлари истаган спорт турига қатнашишга имкон беришдир. Университетимизда талабаларнинг спорт тўгаракларида қатнашиши учун етарлича шарт-шароит яратилган. Ёпиқ спорт мажмуамиз талабалар ётоқхонасининг ёнида жойлашгани ҳам улар учун айни муддао. Талабалар дарсдан сўнг спорт залига келади. Ўзим катта теннис бўйича машғулотлар ўтаман. Фақат бизда катта теннис майдони йўқлиги сабабли “Динамо” стадионидан фойдаланиб турибмиз. Келажакда университетимизнинг ўзида теннис корти қурилишидан умидвормиз.\nТалаба тўгаракдан репетиторни афзал билади\nХўш, олий таълим муассасаларида жисмоний тарбия фани фақат 1-курсларга ўтилаётган бўлса, юқори курс талабалари спортга қандай жалб қилинмоқда? Улар спорт тўгаракларига тўлиқ қамраб олинганми? Дарсдан кейин талабалар спорт мажмуаларига ўз хоҳиши билан қатнаяптими, деган саволларга жавоб топиш мақсадида Самарқанд шаҳридаги айрим олий таълим муассасаларида бўлдик. Аммо спорт тўгараклари 2 октябрдан фаолият кўрсатишини айтишди. Ҳозирча талабалар тўгаракларга аъзо бўлаётган экан.\nЁшларни спортга жалб этишнинг янгича услуби талабаларга маъқулми? Улар бунга нима дейди?\n- Бизнинг курсимизда ҳеч ким ўзи хоҳлаб спорт тўгарагига бормайди. Сабаби, биринчидан, вақти йўқ, иккинчидан, талабаларнинг ўзларида иштиёқ йўқ, - деди ўзини таништиришни истамаган талаба.\n- Мен эса дарсдан сўнг инглиз тилига репетиторга боряпман. Шунинг учун спорт тўгарагига қатнашни режалаштирганим йўқ, - деди иккинчи талаба.\n- Тўғри, университетимизда турли спорт тўгараклари бор, аммо ёзги спорт майдони йўқ. Шунинг учун ўртоқларим билан ҳафтада икки марта пулли футбол майдончаларига бориб, ўйнаб келаман, - деди учинчи талаба.\nХориж тажрибасининг самара беришини вақт кўрсатади, аммо мажбуран дарс ўтилмаса ҳамма талаба ҳам спорт билан жиддий шуғулланмаслигини ёшларнинг ўзи ҳам тан олмоқда.\nСпортчи талабаларимиз борми?\nПрезидентимиз Шавкат Мирзиёев 4 сентябрда бўлиб ўтган видеоселектор йиғилишида ёшларни спортга қамраб олиш, ёш спортчиларни тарбиялаш, уларни олий таълим муассасаларига имтиёзли равишда ўқишга қабул қилиш масалаларини кўтарди. Шунингдек, мамлакатимизда спорт иншоотлари етарли эмаслиги, хусусан, вилоятимизда бу кўрсаткич 3,4 фоизни ташкил этиши қайд этилди.\nСамарқанд давлат тиббиёт институтига қарашли ёпиқ спорт мажмуаси эски бинода жойлашган, замонавий жиҳозланмаган. Очиқ спорт майдони ҳам қаровсиз аҳволда, ўт босиб ётибди. Самарқанд давлат чет тиллар институтининг спорт мажмуаси йўқ. Институт ташкил топгандан, яъни 28 йилдан бери СамДУнинг спорт залларидан фойдаланиб келмоқда. Самарқанд давлат университетининг 5 та ёпиқ спорт мажмуаси бор, аммо очиқ спорт майдонлари йўқ.\nЖорий йилда Самарқанд давлат тиббиёт институти ҳамда Самарқанд иқтисодиёт ва сервис институтига бирорта ҳам спортчи талаба ўқишга қабул қилинмаган. Самарқанд давлат университетининг тарих, фалсафа, биология, математика, география факультетларига жами 15 нафар спортчилар ўқишга кирган.\nЁшлар ўртасида спортни оммавийлаштириш мақсадида олий таълим муассасалари талабалари ўртасида “Универсиада” спорт мусобақаси ўтказилади. Унда олий таълим муассасаларининг 17-28 ёшдаги бакалавр ва магистрлари қатнашади. Бу йўналишда йил давомида ҳар бир факультетнинг спорт жамоалари шакллантирилади ва ғолиб бўлган жамоалар вилоят терма жамоаси сафида мусобақанинг республика босқичига боради.\nОлий таълим муассасалари ўртасида ўтказилиб келинаётган “Универсиада” спорт мусобақаси ҳозирча тўхтатилган. Бунинг сабабини СамДУ факультетлараро жисмоний маданият ва спорт кафедраси ўқитувчиси Фахриддин Облоназаров қуйидагича изоҳлади:\n- Вазирлар Маҳкамасининг 2018 йил 25 октябрда қабул қилинган “Ўқувчи ва талаба-ёшлар ўртасида ўтказиладиган республика спорт мусобақалари тизимини янада такомиллаштириш тўғрисида”ги қарори айрим норозиликлар туфайли бекор қилинди. Яқинда Вазирлар Маҳкамасининг спорт мусобақалари тўғрисидаги янги қарори қабул қилиниши кўзда тутилмоқда. Қарор чиққач, олий таълим муассасалари ўртасида “Универсиада” спорт мусобақалари бошланади.\nЁшларни спортга жалб этиш борасида ҳали ечимини топиш керак бўлган муаммолар жуда кўп. Бунга мутахассислар эътибор қаратади, деган умиддамиз.\nТеглар: жисмоний тарбия\nСамарқандда тўрт вилоятнинг спорт мураббийлари ўқитилади


Google: "Ибн Сино Форс олими"ми? - BBC News O'zbek\n7-август куни Гугл қидирув тизими дунёга машҳур олим Абу Али ибн Синони ўз дудлининг қаҳрамони қилиб танлади.\nДудл - Гуглнинг маълум бир сана ёхуд байрам муносабати билан танлайдиган логотипидир.\nГугл 7-августни буюк олимнинг таваллуд куни сифатида тақдим этди, бироқ бу санани савол остига оладиганлар кўп.\n'Унутма, ҳар бир қўл телефонида мусулмон ўзбек бор'\nГуглнинг Абу Али ибн Синони ўз дудлининг қаҳрамони қилиб танлагани ўзбекистонликларни қувонтирган бўлса-да, Ибн Синонинг Форс олими деб тақдим этилиши бугунги Ўзбекистон заминида етишиб чиққан олимлар ҳақида дунё илм аҳлини кўпроқ бохабар этиш борасида кўп ишлар қилиниши лозимлигини ҳам кўрсатди.\nГугл тақдимотига босилганда, Интернет муштарийни Википедиянинг Абу Али ибн Синога бағишланган инглиз тилидаги мақолага етаклайди.\nВикипедиядаги матн эса Ибн Синони Форс йирик олими деб тақдим қилади.\nБу илмий жиҳатдан нақадар тўғри?\nБи-би-си ушбу савол билан ЮНЕСКОнинг Самарқанддаги Марказий Осиё тадқиқотлари халқаро институтига раҳбарлик қилган, Ал-Хоразмий ва Беруний асарларининг арабчадан рус ва ўзбек тилларига изоҳланган таржималари, Улуғбек "Зижжи"нинг русча изоҳли таржимаси, Шарофиддин Али Яздий қаламига мансуб "Зафарнома" асарининг рус ва ўзбек тилларига таржималарини эълон ўзбекистонлик атоқли тарихчи олим, профессор Ашраф Аҳмедовга мурожаат қилди.\nФото муаллифлик ҳуқуқи medicalexpress.uz\nImage caption Тошкентдаги Ибн Сино ҳайкали\nБуюк даҳо Абу Али ал-Ҳусайн ибн Абдуллоҳ ибн ал-Ҳасан ибн Али ибн Сино ҳижрий 370 (милодий 980) йили бугунги Ўзбекистоннинг Бухоро вилоятидаги ўша пайтдаги Афшона, ҳозирги Исфана қишлоғида туғилган.\nУ ёшлигиданоқ ўткир зеҳни ва илмга қизиқиши билан ҳаммани лол қолдирган. Ибн Сино Ан-Нотилий қўлида тарбия олади. У астрономия, фалсафа, математика, физика, кимё, тиббиёт, мантиқ, адабиёт, минералогия ва бошқа фанлар билан шуғулланган. 10 ёшида Қуръонни ёд олган, 16 ёшдаёқ атоқли табиб бўлган. У Бухоро амири Нуҳ иби Мансурни даволаб, саройнинг бой кутубхонасидан фойдаланиш ҳуқуқини қўлга киритган.\nИбн Сино 1002 йилда Бухородан чиқиб кетади, Урганч, Обивард, Насо, Нишопур, Журжон, Рай, Исфаҳон, Ҳамадон каби шаҳарларда бўлади. У 1037 йили (ҳижрий 428) 57 ёшида замонавий Эроннинг Ҳамадон шаҳрида вафот этган. Ибн Синонинг қабри устида мақбара барпо этилган.\nМутафаккирнинг турли фанларга оид 450 дан ортиқ илмий асарлар ёзгани маълум. Бироқ бизгача Ибн Синонинг 242 та асари етиб келган.\nИбн Сино Шарқда "Шайхур-Раис", Ғарбда эса "Авиценна" номи билан машҳур.\nАбу Али ибн Сино асарлари: "Китоб аш-шифо", "Донишнома", "Китоб ал-қонун фи-т-тиб" («Тиб қонунлари китоби», 5 китоб, 14 жилддан иборат), "Саломон ва Ибсол", "Юсуф қиссаси", "Рисолат ат-тайр", "Уйғоқ ўғли Тирик", "Тиббий уржуза", "Фаан аш-шеър", "Мусиқа илмида катта тўплам" ва бошқалар.


ЎзА - Қаршилик Солиевлар оиласи мансабдорларнинг қоғозбозлиги оқибатида Ўзбекистон фуқаролигидан жудо бўлди\n04.02.2018 11:30 Чоп этиш версияси\nИнсон ўз ҳаёти, тақдирини ўзгартириб, уни мушкул аҳволга солаётган “далил”дан устун чиқиш учун нима қилиши керак? Бунинг учун қанча вақт курашиши керак?\nҚаршилик Иброҳим ака ва унинг турмуш ўртоғи Сабоҳат опа бир парча қоғозни деб нега минг бир машаққат, изтиробга дучор қилинди?\n...1991 йилда Тожикистондан Ўзбекистонга кўчиб келган Солиевлар оиласи Қашқадарё вилояти Қарши туманининг Сахлак қишлоғида 2012 йилгача халқимиз таъбири билан айтганда “туб қўйиб, палак ёзиб” бўлган эди. Олти нафар фарзанд туғилиб, оила катталашган, маҳалла-кўйга ҳам сингиб кетишган эди.\nБу орада улар икки марта паспорт ҳам алмаштирди. Шунча вақт индамаган, қўлларига икки марталаб паспорт тутқазган туман “паспорт столи” 2012 йилга келиб оила бошлиқлари паспортлари ҳақиқийлигига шубҳаланиб қолди. Бунга қишлоқ фуқаролар йиғинида мавжуд бўлган фуқароларни қайд этиш дафтарида Иброҳим Солиев ва Сабоҳат Солиевалар исми-шарифлари ёзилган жойга кимдир бир парча қоғоз ёпиштириб қўйгани баҳона бўлди.\nОилада бу мавҳумликдан изтироб чекиш, идорама-идора, судма-суд чопишдек машаққатли кунлар бошланди. Ахир инсон паспортсиз ҳеч ким эмас.\nНаҳотки, ким ёпиштиргани номаълум бўлган шу парча қоғозни олиб ташлаб бўлмайди? Наҳотки, шу қоғоздан инсонни устун қўйиб бўлмайди?\nҲа, бу саволлар олти йил жавобсиз қолди. Оила бошлиқлари нафақат паспортсиз, балки фуқароликдан ҳам маҳрум бўлди. Бироқ Иброҳим ака бошига тушган бу кўргуликка мутлақо кўнмади. Овораи сарсон бўлса-да судга боришдан эринмади. Бу иш бешдан ортиқ туманда қайта-қайта кўрилди. Гарчи “қалбаки паспорт” эгалари ҳар сафар оғир жазога тортилмасдан, уларга амнистия қўлланилган ҳолда суд мажлиси тугаса-да “судланувчи” бундай қарор билан келиша олмади. Чунки у айбсиз эканига, паспортини қайтариб олишига ишонарди.\nШавкат Мирзиёевнинг фуқароларнинг судма-суд овораю сарсон бўлиб юриши каби салбий амалиётга барҳам бериш, суднинг адолатли қарорлар қабул қилиш борасидаги масъулиятини ошириш зарурлигига эътибор қаратаётгани Солиевлар оиласига катта умид берди.\n2018 йил январь ойида Солиевларнинг суди Қашқадарё вилояти Нишон туманида бўлиб ўтди.\n- Ишдаги барча ҳолатлар, оила бошлиқларининг мамлакатимизда узоқ муддатдан бери истиқомат қилаётгани, аввал паспортлари мавжуд бўлгани, фуқаролар йиғинидан ижобий тавсифлангани инобатга олиниб суд уларни оқлаш керак, деган тўхтамга келди, - дейди Жиноят ишлари бўйича Нишон тумани суди раиси Илҳом Раҳмонқулов. – Албатта, оддий тушунмовчилик бир оиланинг узоқ вақт сарсон бўлишига олиб келган. Бу борада хато ва камчиликларга йўл қўйган масъул ходимларга нисбатан чора кўриш учун тегишли идораларга хусусий ажрим чиқарилди.\nБу оқлов ҳукми Солиевлар хонадонига чексиз қувонч, бахт туҳфа этди.


Илм-фанга инновацион ёндашув — миллий юксалишнинг асоси\nСўнгги йилларда мамлакатимизда илмий-тадқиқот фаолияти самарадорлигини ошириш, илм-фан ютуқлари, инновацион ишланмаларни ишлаб чиқаришга кенг татбиқ қилиш, ижтимоий-иқтисодий ривожланиш, жамиятни ҳар жиҳатдан янгилашда фаннинг ролини кучайтиришга катта эътибор қаратилмоқда. Илмий ва инновацион фаолиятни қўллаб-қувватлаш, кадрлар тайёрлаш тизимини тубдан ислоҳ қилиш бўйича тизимли ишлар амалга оширилмоқда ва бу давлат сиёсати даражасига кўтарилди.\nПрезидентимиз Шавкат Мирзиёевнинг куни кеча Олмазор туманига ташрифи доирасида Ўзбекистон Миллий университетида Олий таълим ва илмий-тадқиқот муассасалари раҳбарлари, академиклар, олимлар, ёш мутахассислар билан учрашувда илм-фан тараққиёти ва бу соҳада ходимлар фаолияти билан боғлиқ тўпланиб қолган муммолар рўй-рост очиб ташланди. Давлатимиз раҳбари уларни тезроқ бартараф этиш бўйича бир неча таклифларни илгари сурди, олимларнинг, ёш тадқиқотчиларнинг фикр-мулоҳазаларини тинглади.\nАлбатта, ушбу соҳада фаолият кўрсатаётган олимлар, тадқиқотчилар, ёш мутахассисларни ижтимоий жиҳатдан ҳимоя қилмай туриб, илм-фанда юқори натижаларга эришиб бўлмайди. Шу жиҳатдан қараганда, сўнгги йилларда соҳа мутахассислари изчил рағбатлантирилиб келинмоқда. Илмий ходимларнинг ойлик маоши ўтган йилнинг 1 сентябридан ўртача 25 фоизга, жорий йил 1 январдан 20 фоизга оширилган эди, 1 июлдан эса яна 25 фоизга кўтарилади. Бу амалий чораларнинг мантиқий давоми сифатида жорий йил 1 сентябрдан барча давлат ташкилотларида илмий-педагогик фаолият билан шуғулланаётган, таълим ва илм-фан соҳасида хизмат қилаётган фан номзодларининг ойлик маошига 30 фоиз, фан докторлари учун эса 60 фоиз устама ҳақ белгиланадиган бўлди.\nДавлатимиз раҳбари импорт ўрнини босадиган ва ишлаб чиқаришни маҳаллийлаштиришга қаратилган илмий ишланмаларни кўпайтириш, соҳадаги ҳар бир ташкилотда илмий маҳсулотларни бозорбоп қиладиган маркетинг тизимини ташкил қилиш зарурлигини таъкидлади. Илмий муассасаларни келгуси йилдан тўғридан-тўғри давлат бюджетидан молиялаштиришга ўтказиш таклифи олимлар томонидан қизғин қўллаб-қувватланди.\nБу бежизга эмас. Чунки шу пайтгача илмий тадқиқот муассасаларини давлат бюджетидан молиялаштириш тўхтатилган эди. Ҳамма ўз билганича иш қилди. Илмий изланишлар, лойиҳалар фақат чет эл грантлари асосида молиялаштирилди, холос. Натижада ишлаб чиқариш тизими илмий ёндашувдан узоқлашди. Мавжуд имкониятлардан тўғри фодаланмаслигимиз оқибатида четдан янада кўпроқ маҳсулот сотиб ола бошладик.\nМасалан, бугун хориждан мамлакатимизга 15 миллиард АҚШ доллари миқдоридаги товарлар импорт қилинмоқда. Биргина, қоғозга 500 миллион АҚШ доллари, заргарлик буюмларига эса 570 миллион АҚШ доллари харажат қилаяпмиз. Аслида қадимда Самарқандда энг сифатли қоғоз тайёрланган ва буни бошқа халқлар биздан ўргангани тарихдан маълум-ку! Заргарлик маҳсулотларини тайёрлашда эса бизнинг уста-ҳунармандларимизга тенг келадигани бўлмаган. Йиллар давомида илмий салоҳиятни оширишга эътибор қаратилмагани, соҳада инновацион ёндашувнинг йўқлиги, мотивациянинг етишмаслиги, илмий изланишнинг рағбатлантирилмагани, бефарқлик ва лоқайдлик натижасида шундай аҳволга келиб қолдик.\nПрезидентимиз соҳа вакиллари билан бўлган учрашувда бундай мисолларни афсус билан келтирди. Янги фикр ва янги ғояга, инновацияга таянган давлат ҳар доим олдинда юриб, ривожланиши, шунинг учун, импорт ўрнини босадиган ва ишлаб чиқаришни маҳаллийлаштиришга қаратилган илмий ишланмаларни кўпайтиришимиз зарурлиги, энг муҳими, ишланмалар маҳаллий ишлаб чиқарувчиларни қизиқтириши ҳамда харидоргир бўлиши зарурлигини таъкидлади.\nДавлатимиз раҳбари мамлакатимизни инновацион ривожлантириш орқали 2030 йилга қадар Глобал инновация индексида илғор 50 мамлакат қаторидан жой эгаллаши бўйича кенг кўламли ишлар амалга оширилаётганини маълум қилди.\nУчрашувда Мирзо Улуғбек номидаги Ўзбекистон Миллий университети илмий-педагогик фаолият ва кадрлар тайёрлаш тизимини такомиллаштиришга оид режалар тақдимоти ҳам ўтказилди. Беш йиллик комплекс дастур ишлаб чиқиб, университет фаолиятини ривожлантириш ва унинг халқаро рейтингларда муносиб ўрин эгаллашини таъминлаш бўйича топшириқлар берилди. Университет ҳузуридаги лицейни табиий ва аниқ фанларга ихтисослаштириш, етук мутахассисларга эҳтиёж ортиб бораётганини инобатга олиб, янги факультетлар ташкил этиш зарурлиги таъкидланди. Бунинг учун 6 миллион АҚШ доллари миқдорида маблағ ажратиладиган бўлди.\nАрхеология соҳасини янада ривожлантиришга ҳам учрашувда алоҳида эътибор қаратилди. Бу соҳани тараққий эттириш бўйича алоҳида давлат дастурини қабул қилиш бўйича мутасаддиларга топшириқлар берилди. Археологик топилмаларни аниқлаш лабораторияси учун эса 2 миллион АҚШ доллари ажратиладиган бўлди. Ажабланарли томони, шу кунга қадар мамлакатимиздаги археологик топилмалар илмий ўрганиш ва тадқиқ этиш учун Францияга юборилар, бунинг учун катта маблағ сарфланар эди.\nДавлатимиз раҳбари учрашувда таъкидлаганларидек, илм-фанни ривожлантиришда фидоийлик етишмаяпти, катализаторлар йўқ. Бунинг натижасида илмий салоҳиятда, онгимизда ўзгариш бўлмаяпти.\nУчрашувда Президентимиз Ўзбекистон Миллий университети математика факультети 4-босқич талабаси, математика бўйича ўтказилган халқаро олимпиадаларда 4 олтин, битта кумуш ва бронза медалини қўлга киритган Сардор Бозорбоевга автомашина совға қилди.\nБуларнинг барчаси ёшларнинг илмий фаолиятга бўлган қизиқишини оширади, илм-фан билан шуғулланаётганлар сафини янада кенгайтиради. Зеро, айни дамда мамлакатимизда ёшларнинг олий таълимга қамрови атиги 9 фоизни ташкил этиши, бу кўрсаткич қўшни давлатларда 60 фоиз эканлиги давлатимиз раҳбари томонидан кўтарилаётган масаланинг нақадар муҳим эканлигини кўрсатади.\nАлбатта, мамлакатимизда илм-фан, таълим тизимини ривожлантиришга катта эътибор қаратилмоқда ва амалга оширилаётган ўзгаришлар, соҳадаги тикланишлар миллий юксалишга асос бўлиб хизмат қилади.\nЎзбекистон “Миллий тикланиш” демократик партияси сайловолди Платформасида таълим жараёнига замонавий истиқболли илм-фан ютуқларини жорий этиш, мамлакатимизда илм-фанни янада ривожлантириш, илмий фаолиятга истеъдодли, қобилятли ёшларни жалб этиш вазифалари устувор этиб белгиланган.\nШундан келиб чиққан ҳолда, “Миллий тикланиш” демократик партияси фаоллари, барча даражадаги депутатлар Ўзбекистонни 2030 йилга қадар Глобал инновация индексида илғор 50 мамлакат қаторидан жой эгаллаши учун Президент Шавкат Мирзиёев томонидан илм-фанни ривожлантириш, унинг ишлаб чиқариш билан интеграциялашув жараёнини тезлаштириш борасида билдирган фикрлари, белгилаб берган вазифаларини нафақат қўллаб-қувватлайди, балки уларнинг ижросини тўла таъминлаш, амалиётга татбиқ этишда фаол иштирок этади.


23:10 / 24.01.2018 1647 pdf Ўқиш режими + -\n«Етти нарса (келишидан олдин) яхши амалларни қилиб қолишга шошилинглар. Бунда сизлар қуйидаги нарсаларни кутасизлар, холос: 1) Камбағаллик – бу ҳамма нарсани унуттириб юборади. 2) Бойлик – туғёнга кетишликка сабабчидир. 3) Беморлик – барча нарсани фасод қилади. 4) Қарилик – ҳамма нарсани хотирдан чиқариб юборади. 5) Ўлим – тамом қилиб тезлатувчи. 6) Дажжол – кутилаётган ғоиб нарсаларнинг энг ёмони. 7) Қиёмат – фалокатларнинг энг оғири ва аччиғидир», дедилар.\n(Изоҳ: Инсон мана шу етти нарса келмасидан олдин вақтни ғанимат билиб, охират учун тайёргарлигини қилиб қўймоғи лозим.)\n13:10 / 23.01.2018 1286\n09:05 / 25.01.2018 1374\n1554 16:33 / 23.06.2017\n1460 23:55 / 06.03.2018\n1495 10:10 / 24.06.2018\n1591 08:35 / 03.06.2018


"Пахтакор"нинг грузиялик собиқ футболчиси ҳақида фильм суратга олинади\n8 июнь, 2019, 20:41 506\nТеглар:Пахтакор | Зураб Церетели\n"Пахтакор" сафида уч йил фаолият олиб борган Зураб Церетели ҳақида фильм суратга олинади.\nТбилисининг "Динамо" жамоасида узоқ йиллар ўйнаган, "Пахтакор" шарафини 1979-81 йиллар оралиғида ҳимоя қилган грузиялик футболчи Зураб Церетели ҳақида фильм суратга олинмоқда. Церетели 1979 йил 11 августдаги авиаҳалокатдан сўнг ўша пайтда ўйнаётган жамоаси "Торпедо" Кутаисидан "Пахтакор"га кўчиб ўтганди.\nТасвирга олиш ишлари билан шуғулланаётган ижодий гуруҳ жамоаси футболчининг қизи Анна Церетели ҳамда Грузиянинг Ўзбекистондаги Фавқулодда ва Мухтор элчиси Зураб Абдушелишвили бошчилигида "Пахтакор" футбол клуби бош директори Дмитрий Адисман билан учрашишди. Бу ҳақда клуб матбуот хизмати хабар бериб ўтди.\nУнда фильм суратга олишдан ташқари ҳар икки юрт футболидаги боғлиқликлар тўғрисида сўз юритилди. Маълумки, Тбилисининг "Динамо" жамоаси 1964 йил "Пахтакор" стадионида ўтган "олтин" учрашувда СССР чемпионатидаги илк чемпионлигини нишонлаган. Қолаверса, "Пахтакор" сафида яқин йилларда ҳам грузиялик футболчилар фаолият олиб боришди, айни пайтда жамоани Шота Арвеладзе бошқармоқда.


«Ҳозирги машиналар консерва банкасига ўхшайди» ёхуд ижтимоий тармоқлардаги муҳокамалар иштирокчиларининг бошқа янглишмовчиликлари - 8 Октября 2019 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2019 » Октябрь » 8 » «Ҳозирги машиналар консерва банкасига ўхшайди» ёхуд ижтимоий тармоқлардаги муҳокамалар иштирокчиларининг бошқа янглишмовчиликлари\n«Ҳозирги машиналар консерва банкасига ўхшайди» ёхуд ижтимоий тармоқлардаги муҳокамалар иштирокчиларининг бошқа янглишмовчиликлари\nҲар сафар ҳайдовчи учун оғир якун топган йўл-транспорти ҳодисаси рўй берганлиги ҳақида хабар эълон қилганимизда, қуйидагилар каби шарҳлар пайдо бўла бошлайди: "Буларнинг ҳаммасига замонавий автомобиллар айбдор! Мустаҳкамроқ бўлганларида эди, инсон тирик қоларди!”, "Тўғри, бизнинг машиналаримиз консерва банкаларига ўхшайди, айнан улар ЙТҲга сабаб бўлаяптилар!”, "Илгари машиналар танкдек бўлган! Ҳозиргиларидек эмас”. Биз ушбу мавзуни эътиборсиз қолдира олмаймиз, шунинг учун қуйидагиларни маълум қилмоқчимиз.\nҲурматли ҳайдовчилар! Билингки, ҳатто КАМАЗлар ҳам ғижимланиб кетади. Қоғоз каби ғижимланиб, йиртилади. Тезликни оширганда қайсидир автомобилда хавфсизликда бўламан деб ўйламанг. Айнан тезликни ошириш ва бошқа шу каби хатолар йўлларда оғир оқибатларга сабаб бўлади, бунда автомобиль эмас, уни бошқарган одам айбдор.\nЙўл-транспорт ҳодисалари рўй берганда кузовнинг йўғонлигининг хавфсизликка даҳли борми? Йўқ, кўплаб автоҳаваскорларнинг бу борадаги янглишмовчиликларига қарамасдан, бунинг аҳамияти йўқ. Бугунги кунда кузов панеллари енгилроқ, аммо юқори мустаҳкамликка эга бўлган материалларда тайёрланади. Аммо хавфсизлик борасида биринчи ўринда бугунги кунда юқори мустаҳкамликка эга бўлган пўлат қўлланилган тарзда ишлаб чиқариладиган кузовнинг куч тузилмаси аҳамиятлидир. Натижада автомобиль оғирлиги пасаяди, кузовнинг қаттиқлиги эса ошади. Ҳайдовчини ҳимоя қилиб, ўзига асосий зарбани қабул қилувчи қисм ҳам айнан кузовдир.\nАммо, гап шундаки, автомобилларнинг "краш-тест”лари кўпинча 50 дан (максимум) 80 км/соатгача бўлган тезликда ўтказилади. Сабаби, турли давлатларда рухсат берилган тезлик кўрсаткичи шулар орасидадир. Аммо реал ҳаётда эса йўллардаги ЙТҲлар тезлик сезиларли даражада оширилганда содир бўлади…\nТезлик қанча юқори бўлса, бошқарувни йўқотиб, бирор-бир тўсиққа урилиш эҳтимоли ҳам шунчалик юқори бўлади. Тезлик қанчалик юқори бўлса – зарба кучи ҳам шунчалик юқори бўлади. Ҳаттоки энг мустаҳкам кузовнинг шакли ҳам қўрқинчли тарзда ўзгаради – ғижимланиб, йиртилади ва тиклаб бўлмайдиган ҳолатда қолади.\nБиз интернет кенгликларида сиз мақтаган "танкларнинг” – иномаркаларнинг ЙТҲга учраганларидан кейинги ҳолатлари акс этган суратларни топиб, эътиборингизга ҳавола қилмоқчимиз. Кўриб, ишонч ҳосил қилинг: тезлик оширилганда кузовнинг шакли автомобиль русумидан қатъий назар ўзгаради.\nТезликни пасайтиринг! Йўл ҳаракати қоидаларини бузманг – натижаси бу ишингизни оқламайди.


10.01.2017 15:45 | Дунё футболи\nЖЧ–2026 турнири қаерда бўлиб ўтиши ҳали аниқланмаган. Мундиалга мезбонлик қилиш учун Ҳиндистон ва Хитой (биргаликда) ҳамда Эквадор, Боливия, Перу ва Парагвай (биргаликда) даъвогарлик қилмоқда. Канада ва Янги Зеландия Жаҳон чемпионатига мезбонлик қилмоқчи.\nМаълумот учун, ЖЧ иштирокчилари формати еттинчи марта ўзгармоқда. 1998 йилдан буён Жаҳон чемпионатида 32 жамоа 4 тадан 8 гуруҳга бўлинган ҳолда иштирок этиб келмоқда. Ушбу формат ЖЧ–2018 (Россия) ва ЖЧ–2022 (Қатар) турнирларида сақланиб қолади.


KaNews - Парахорлыққа қарсы илажлар\nПарахорлыққа қарсы илажлар\nКоррупция ҳәр қандай жәмийеттиң сиясий ҳәм экономикалық раўажланыўына зыян жеткереди, мәмлекеттиң конституциялық тийкарларын ҳәмде жәмийеттиң мәнаўий тийкарларын, демократиялық институтлар ҳәм нызам үстемлигин кушсизлентиреди, пуқаралардың ҳуқуқ ҳәм еркинликлериниң қатал түрде бузылыўына алып келеди. Коррупция жәмлескен жынаятшылықты, терроризмди ҳәм инсаният қәўипсизлигине қарсы қаратылған басқа қәўиплердиң өсиўине жәрдем береди.\nКоррупция-иллет, раўажланыўға тосық. Мәмлекетимизде ғәрезсизлик жылларында усы иллетке қарсы бир қатар ис-илажлар комплекси ислеп шығылып, нәтийжели әмелге асырылмақта.\nМәмлекетимизде коррупцияның алдын алыўға қаратылған халықаралық ҳүжжетлер ратификация қылынып, коррупция ҳәм жынаятшылыққа қарсы миллий нызамшылық системасы жаратылған. Яғный, БМШ тәрепинен 1997-жылда қабыл етилген Ɵзбекстан Республикасының Миллий қәўипсизлик концепсиясында, коррупция-мәмлекеттиң миллий қәўипсизлигине қарсы қәўиплердиң бири деп тәрийп берилген. Усы мақсетте «Жәмийетте ҳуқуқый мәдениятты раўажландырыў, Миллий дәстүри» қабыл етилип, турмысқа енгизилген конвенцияға Мәмлекетимиз 2008-жыл 7-июлда қосылды.\nПрезидентимиздиң 2017-жылдың 2-феврал кунги қабыл етилген «Коррупцияға қарсы гүресиў ҳаққында»ғы Өзбекстан Республикасы Нызамының қағыйдаларын әмелге асырыў ис-илажлары ҳаққында»ғы ПҚ-2752 санлы қарары, усы бағдарда әмелге асырылып атырған илажларды жәнеде күшейтти.\nҲәзирги күнде жәҳән көлеминде ең бирлемши мәселелерден бири коррупция машқаласы болып, оған қарсы гүресиў халықаралық дәрежеге көтерилип, жәҳән сиясатының әҳмийетли мәселелериниң бирине айланды.\nСоңғы жылларда мәмлекетимизде исбилерменлер, киши бизнес субъектлерине «Бир айна» принципи бойынша көрсетилген мәмлекетлик хызметлер, бирден-бир интерактив портал арқалы электрон түрде жиберилмекте.\nСондай-қ, нызам ҳүжжетлерине, мәмлекетлик шөлкемлердиң жумыс хызметинде ашықлық, әшкәралықты тәмийинлеўге киритилген өзгерислерде коррупцияны болдырмаўға тийкар жаратылып, пуқаралар тәрепинен өзгерислер қоллап-қуўатламақта.


ИнтерФУТБОЛ :: Бегона ўйин\nҲар қандай вазиятда ҳам ўртоқлик ўйини бўлгани яхши, барибир. Ўзи Кавказ жамоаларига қарши ўйнамай қўйганимизга анча бўлган эди. Арманистонликлар билан адашмасак, охирги марта Вадим Абрамов терма жамоани бошқарган вақтда учрашганмиз. Грузия билан қачон кўришганимизни эса очиғи, эслай олмадик. Ўтган йили Тошкентда «Динамо» (Тбилиси) клубининг собиқ иттифоқ кубогини қўлга киритгани билан боғлиқ юбилейи нишонланди. Ўшанда «Пахтакор» стадионида фахрийлар ўртасида ўтказилган ўйинни айтмаса, Грузия термасининг «тириги»ни мен тенги авлод кўрмаган. Хурсанд бўлишга шошилманг, бу сафар ҳам кўрмаслиги эҳтимоли катта. Чунки яна ўша гап, ўйин БААда бўлиб ўтади. Бироқ бизни ўйлантирадиган савол фақат шу эмас. Ташвиш тортаман, десангиз, баҳонаи сабаб етарли.\nКўз тегмасин, юртимизда футболга бўлган эътибор жуда юқори. Ушбу эътибор кўп жиҳатдан термамиз учун ташкил этилаётган йиғинларга ҳам боғлиқ. Тўғриси, Ўзбекистон миллий жамоасида кўтарилишлар даври айнан мана шу хориждаги йиғинлар билан боғлиқ. Футболчилар ҳам кўп таъкидлашган, терма жамоа илгари фақат ўзимизда йиғин ўтказар ва «ўз ёғига ўзи қовурилиб» юрарди. Бироқ энди вазият анча ўзгарган. Ҳозирги авлодни Дубай ёки Анталияда ўтказиладиган йиғин билан ҳайрон қолдира олмайсиз. Термамиз йигитлари бу ёғи Австриядан тортиб, Африканинг шимолий ўлкаларигача кўриб келишди.\nМана шундай йиғинлардан яна иккитаси январь ва февралга мўлжалланган. Энди шу ўринда ҳақли бир савол туғилиши турган гап - хорижда йиғин ўтказиш яхши, аммо биз бу имкониятдан қай даражада фойдалана оляпмиз? Терма жамоа қайд этаётган натижалар шунча сарф-харажатга мос келадими?\nАлбатта, бу савол жавобини бирдан бериш жуда қийин. Ўзбекистон терма жамоаси ҳамон ЖЧда иштирок эта олмаганини инобатга олсак, ўзгариш катта, дея олмаймиз. Шахсан ўзим терманинг ўзимизда ва хорижда ўқув-назорат йиғини ўтказган даври ўртасида катта фарқ кўрмаяпман. Тўғри, адолат юзасидан тан олиш лозим, 2011 йилда Вадим Абрамов анча-мунча самарали ишларни амалга оширди. У бошқарган жамоа ойлаб Туркия ва БААда юрган ва охир-оқибат бу меҳнатлар самараси Осиё кубоги ярим финали билан тақдирланганди. Ҳозирча Ўзбекистон терма жамоасининг энг яхши натижаси шу бўлиб турибди. Бироқ ўшанда кўп футболчилар олий лигада ўйнагани ва йиғинлар деярли тўлиқ таркиб билан ўтказилганини инобатга олсак, ярим финал «формуласи»ни топгандек бўламиз. Осиё кубогидаги муваффақиятдан сўнг аксарият футболчилар хорижга легионер бўлиб чиқиб кетдилар. Энди вазият анча ўзгарган.\nҲозирги Ўзбекистон терма жамоаси эса истайсизми, йўқми, хориждаги ўртоқлик ўйинларини бошқа футболчилар билан, расмий баҳсларни эса бошқалар билан ўтказади. Чунки ўша ўйинлар ФИФА кунларига тўғри келмайди ва табиийки, легионерлар унда иштирок этмайдилар. Ўзларига қолса-ку, бажонидил келишарди, аммо клублари қўйиб юбормайди. Мавсумга тайёргарлик авжига чиққан вақтда «Краснодар» ёки «Ал-Жаиш»нинг футболчиларни қўйиб юбормаслигини тўғри тушуниш мумкин. ФИФА куни бўлса, бошқа гап. Аммо қолган вақтда, кечириб қўясиз.\nНатижада Дубайнинг теп-текис, «евростандарт» майдонларида ўзимизнинг олий лига вакиллари тўп суришларига тўғри келмоқда. Улар ҳам ўз навбатида, барибир, расмий ўйинда майдонга тушмасликларини жуда яхши биладилар. Бироқ терма жамоа таклифини ким рад этарди, боз устига, БАА ёки Туркиядаги уч-тўрт кунлик сайр асло зиён қилмайди. Арманистон ва Грузия билан ҳам худди шундай ҳолат такрорланишини бемалол тахмин қилиш мумкин. Аслини олсак, Ўзбекистон терма жамоаси бош мураббийи Самвел Бабаян буни инкор этмайди: у йиғин маҳаллий футболчилар билан ўтишини айтиб бўлган. Мураббийлар тилида бу «янги футболчиларни синовдан ўтказиш», дейилади. Бизни ҳайрон қолдиргани, Испания ёки Германия терма жамоаси ҳеч қачон янги ўйинчиларни мана шу тахлит, алоҳида синамайди. Уларда янги чақирилганлар ёнида албатта, Месут Озил ва Андрес Иньеста ўйнайди. Бизда эса...\nХўш, бу тадбирлардан терма жамоага қанчалик наф бўлиши мумкин? Деярли ҳеч қандай. Кўряпмиз, Самвел Бабаян ўртоқлик ўйинларида турли футболчиларни синовдан ўтказиб кўрмоқда, аммо якунда барибир, расмий баҳсда Александр Лобанов ва Игорь Сергеев майдонга тушаверади. Ёмон томони, бу муаммо бугун ёки кеча пайдо бўлгани йўқ. Ҳатто мураббий алмашуви ҳам вазиятни ўзгартира олмади. Ўз вақтида Вадим Абрамов ҳам шундай йўл тутарди, Миржалол Қосимов ҳам. Самвел Бабаян даврига келиб аҳвол янада оғирлашди. Чунки асосий эътибор «Пахтакор» футболчилари ва легионерларга қаратилган. Қолган клуб вакиллари эса барибир, расмий баҳсларда ўйнаш учун имкон йўқлигини билган ҳолда терма жамоага келаётгандек. Шунинг ўрнига улар ўз клубида мавсумга тайёрлангани яхши эмасми?\nАлбатта, авваллари терма жамоанинг шу каби йиғинлар ўтказишини орзу қилардик. Демак, ҳозирги ҳолатдан қувонишимиз даркор. Ахир ЎФФ озмунча меҳнат ва маблағ сарфлаяптими? Бироқ мана шу харажатлардан етарлича самара бўлмаса ҳам давом этиш керакми? Аслини олганда, ЎФФ пул ажратишдан ташқари, ТЖМ ишини бироз тўғри йўналишга ўзгартирса, зарар қилмаса керак. Бу қандай йўналиш, дерсиз? Ҳозир таклифимизни билдиришга уриниб кўрамиз.\nМагарки, Ўзбекистон терма жамоаси БАА ва Туркияда йиғин ўтказиб юраверса, вазият ўзгармаса керак. Ўша ўйинлар рақиб майдонида ўтса ҳам майли эди, ёшларимиз ҳеч бўлмаса бегона мухлислар қаршисида тўп суриш қандайлигини кўриб, пишиб борардилар. Бироқ икки жамоанинг нейтрал майдонда ўртоқлик ўйини ўтказишидан бирор-бир самара чиқиши қийин-ов.\nАлбатта, Марказни танқид қилаверишни биз ҳам хуш кўрмаймиз, аммо нима қилайлик? Терма жамоа тайёргарлиги учун катта маблағ сарфлаш шарт бўлса, нима учун шу пулларни ўзимизда ишлатиб қўя қолиш мумкин эмас, мана шунисига ҳайронмиз. 15 йил олдин хорижда ўтказиладиган йиғинлар керак бўлгандир, балки. Ўша вақтда чет элни кўриб келган ўйинчилар бармоқ билан санарли эди. Бироқ ҳозир терма жамоа ва етакчи клублар қолиб, олий лига дебютантлари ҳам сафарга чиқиб келишяпти. Шундай экан, ҳадеганда авиакомпанияларни «бойитиб», Туркия қолиб Австрия, Австрия қолиб Испанияга бориб-келаверишнинг нима кераги бор? Тўғри, шунга яраша ўртоқлик ўйинлари ўтказиляпти. Аммо ўша учрашувларни ҳеч ким томоша қилмас экан, Грузия ёки Арманистон тугул Бразилия билан ўйнаганда ҳам, бу учрашувлар мухлисларни қизиқтирадими?\nАлбатта, қандайдир ўзгариш қилиш вақти келди, деб ўйлаймиз. Биз, энг аввало, фойдасиз йиғинларга пул сарфлашдан кўра, ФИФА кунларидан унумли фойдаланишни ўрганишимиз керак. Ўшанда ўртоқлик учрашуви ўтказилса, ҳамма легионер, албатта, етиб келади. Келмаса, уларни қўйиб юбормаган клубнинг суробини ФИФАнинг ўзи тўғрилаб қўяди. Натижада терма жамоа тўлиқ таркиб билан назорат учрашувлари ўтказиш имконига эга бўлади. Бундан эса, биринчи навбатда, мураббийлар штаби ютади - истаганча тактик ишланмаларни синовдан ўтказиб олиши мумкин. Айтайлик, Жанубий Корея термаси билан бўлган ўйин олдидан Иорданияга қарши ўтказилган баҳсда ҳамма легионер иштирок этганда, балки Марат Бикмаевнинг ўрнига Александр Гейнрих майдонга тушмаган бўларди...\nЯна бир таклифимиз эса шундан иборат - ўртоқлик ўйинлари тўлиқ самара келтириши учун Ўзбекистонда ўтказилиши шарт. Хорижга сарфланадиган пулларни йиғиб, Африкадан бундайроқ жамоани Тошкентга олиб келсак, кейин кўрасиз томошани. Йўқ, Тошкентга эмас, Самарқанд, Бухоро, Андижон, Хива ёки Қаршига олиб келиш керак экан. У ёғи яна давом этаверади - Жиззах, Фарғона, Наманган, Термиз, Гулистон, Навоий. Тошкентда фақат ЖЧ саралаш баҳслари ўтказилса кифоя, бошқасига мухлис келмаслигини кўрганмиз.\nВилоятларда эса вазият мутлақо бошқача. Мана, Ўзбекистон кубоги уч йилдан буён пойтахтдан ташқарида ўтказиляпти. Кўрдик, одамлар футболга қизиқишаркан, яхши кўришаркан. У ёғини сўрасангиз, Кот-д~Ивуар ёки Сенегал термалари Самарқандда ўйин ўтказишса, кўрасиз аншлагни.\nХуллас, шундай гаплар. Умид қиламиз, бу таклифлар беэътибор қолдирилмайди. Ахир қачонгача пулни Туркия ёки Дубайга ташлаб келамиз? Терманинг ўйинлари токайгача биз учун бегона бўлади? Ахир пешонамиз терлаб ўйин томоша қилишга ҳақлимиз-ку...


Россия тинч аҳолини бомбардимон қилганини рад этди\nСуриядаги Россия ҳарбий самолётлари.\nРоссия Сурияда тинч аҳолини бомбардимон қилаётгани тўғрисдаги хабарларни рад этди.\nЯкшанба куни Россия ҳарбий коинот қўшинлари бош қўмондони Виктор Бондарев рус ҳарбийлари Суриядаги амалиётлар чоғида бирон марта ҳам янглишмагани, зарба бериш тақиқланган объектлар, яъни мактаб, касалхона ва масжидларга бомба ташламагани тўғрисида баёнот берди.\nАввалроқ Amnesty International халқаро ташкилоти сентябрь-ноябрь ойларида Россия ҳарбийларининг Суриядаги амалиёти оқибатида тинч аҳоли вакилларидан камида 200 киши ҳалок бўлгани, ўлдирилган жангарилар сони эса бир неча ўн кишини ташкил қилишини билдирган эди. Human Rights Watch халқаро ташкилоти ҳам Россияни мактаб, касалхона ва масжидларни бомбардимон қилаётганликда айблаган.\nРоссия Мудофаа вазирлиги халқаро ташкилотларнинг бу каби ҳисоботларини “ёлғон маълумот” сифатида баҳоламоқда. Россия президенти матбуот котиби Дмитрий Песков ҳам Суриядаги амалиёт халқаро ҳуқуқ меъёрларига қатъий амал қилган ҳолда ўтказилаётгани ҳақида баёнот берди.\nРоссия сентябрь ойидан Сурияда жанггариларга қарши ҳаво зарбаларини бера бошлаган эди.


Оғир ҳаракат самараси «0» ёхуд терма жамоамиз ўйинига яна бир назар » Ўзбекистон янгиликлари – Zamin.uz\nОғир ҳаракат самараси «0» ёхуд терма жамоамиз ўйинига яна бир назар\nЎзбекистон миллий жамоаси Россия-2018 мундиали йўлида навбатдаги саралаш учрашувида шундай суст кўриндики, ҳафсала йўқотмаган мухлис қолмади, ҳисоб. Боз устига, Сурия термасига қарши учрашув Шом юртидаги сиёсий беқарорлик туфайли нейтрал ҳудуд - Малайзияда ташкилланди. Шуни назарда тутган мухлисларимиз Самвел Бабаян шогирдларининг ортга 3 очко билан қайтишларига қаттиқ ишонишганди. Қолаверса, стадионда йиғилган атиги 350 нафар мухлисдан кўпи бизнинг жамоани қўллаб тургани яққол билинди. Термамиз ортидан Малайзияга борган шу мухлислар, телеэкранлар қаршисида мўлтиллаб ўтирган минг-минглаб (тўғрироғи, миллионлаб) юртдошларимизга ачинасан киши. Ўта бўш ва тушунарсиз ҳаракатлар, оддий элементар хатолар ва натижа - «0»га тенг. Бошқача айтганда, йил бошидан буён БАА ва Туркияда олиб борилган йиғинлару Малайзия сафари самарасини шу юмалоқ рақам билан ифодалашдан ўзга чора йўқ. Демакки, харажатлар ва ҳаракатларга ҳам ачиниш мумкин...\nАввало, ҳар икки жамоанинг иқлимга қарши курашишига тўғри келди. Дейлик, ўйин бошланмасданоқ футболчилар ва ҳаттоки, мураббийлар терга ботиб бўлишганди. Бундай шароитда ўйинчиларнинг тўлиқ куч билан ҳаракатланишлари оғир кечиши тайин. Шу боис, жамоамизга стандарт вазиятлар қўл келиши мумкин эди. 3-дақиқадаёқ вакилларимиз айнан жарима зарбасидан кейин ҳисобни очишга яқин келишди. Чап қанотда белгиланган «стандарт»ни Сервер Жепаров амалга оширгач, Анзур Исмоилов боши билан тўп йўналишини ўзгартиришга уринди. Бироқ бўйдор ҳимоячимиз етолмади ва тўп шундоқ дарвоза устуни ёнидан ўтиб кетди. Жамоамизнинг кейинги хавфли вазияти 14-дақиқага тўғри келди. Одил Аҳмедов узатмасидан кейин Жалолиддин Машарипов чап қанотда бир ҳимоячини алдаб, жарима майдончасига кирди ва зарба берди - аниқ, аммо кучсиз. Натижада тўп рақиб дарвозабони «ўлжа»сига айланди. Қолган дақиқаларда футболчиларимизнинг ҳаракатлари тобора оғирлашиб бораверди. Табиийки, сурияликлар бундан фойдаланиш ҳаракатини пайсалга солишмади. Улар дарвозамиз олдида таҳликали вазиятлар ҳам яратишди. Лекин танаффусгача ҳисоб очилмади.\nИккинчи бўлим худди биринчиси каби бошланди. Унинг бошида вакилларимиз олдинга бориб, бурчак тўпи тепиш ҳуқуқини ишлашди. Тўп жарима майдони ичига баландлатиб етказиб берилгач, Егор Кримец уни дарвоза томон бурди, аммо сўнгги паллада ҳимоячи хавфни бартараф этди. Шу-шу рақиб посбони бошқа таҳликали вазиятга дуч келгани йўқ. Ўйин тугаши арафасида эса сурияликлар тезкор қарши ҳужумга ўтишди ҳамда Егор Кримецни хато қилишга мажбурлашди. Аниқроғи, сиёсий қарашлари туфайли терма жамоага анчадан буён чақирилмаган ва шу ўйин арафасида қайта жалб этилган фахрий ҳужумчи Фирас ал Хатиб ўз ишини уддалади. Яъни захирадан майдонга тушган футболчи Егор билан курашда тоза пенальти ишлади. Жамоа етакчиси Умар Ҳарбин эса Александр Лобанов билан дуэлда ўзини ўта хотиржам тутди - енгил ва нафис зарба, чиройли гол. Ҳа, пенальтидан ҳам чиройли гол уриш мумкин. Афсуски, Малайзияда айни шундай гол бизнинг дарвозамизга урилди... Алоҳида футболчилар ҳаракатига баҳо беришга келсак, бундан маъно йўқ. Зеро, кимнидир ажратиб кўрсатиш мушкул. Гўёки, ҳамма бир-биридан кўпроқ хато қилгандек туюлди ва энг ачинарлиси, яққол фаоллик кўрсатган футболчи кўринмади. Танланган таркиб ва амалга оширилган ўзгаришлар масаласида эса саволлар бисёр. Аммо ҳозир бу ҳақда гапиришнинг мавриди эмас. Зеро, бугун яна бир ўйин бор ва Самвел Вячеславовичнинг ўзи «Малайзия ноли»дан тегишли хулосалар чиқарган бўлса керак...\nАламли ва ҳаммани бездирган мағлубиятдан сўнг ҳамюртимиз, футбол мутахассиси Алишер Никимбаев Facebook тармоғидаги шахсий саҳифаси орқали ўйинга боғлиқ айрим рақамларга эътибор қаратди. Бунда у Wyscout компанияси мутахассиси Олег Сагайдак тақдим этган статистикани дастак қилиб олган. Демак, маълум бўлишича, узатмалари сони бўйича терма жамоамиз устунлик қилган: 366га 319. Футболчиларимиз биринчи бўлимда рақиблардан 51 марта (206 - 155) кўп тўп оширишган. Танаффусдан кейин эса бу кўрсаткич салбий кўриниш олган: 160га 164. Шундан ҳам хулоса чиқариш мумкинки, вакилларимиз иккинчи 45 дақиқаликда анча сустлашишган, сурияликлар эса аксинча, нисбатан фаоллашишган. Ҳужум чизиғидаги техник ҳаракатлар борасида эса Сурия термаси устунлик қилган: 77та (32Қ45). Терма жамоамизда бу кўрсаткич атиги 53та (19Қ34)га тенг. Бундан келиб чиқадики, рақиб бутун ўйин давомида маълум даражада хавфлироқ ўйнаган.\nЯна бир қизиқарли далил: Самвел Бабаян жамоасининг ҳар 7та узатмасидан атиги 1таси олдинги чизиққа йўналтирилган. Сурияликлар эса ҳар 4та узатмадан бирида тўпни айнан ҳужум чизиғи томон етказиб берган. Буниси энди рақиб ўйини нисбатан сифатлироқ чиққанидан далолат. Хавфли вазиятлар масаласига келсак, бу борада ҳам Сурия термаси олдинда: 6 - 4. Дарвоза томон берилган зарбалар тафовутида ҳам шундай манзарани кўриш мумкин: 15 - 10. Ҳужумни якунлаш статистикаси: 39 - 23. Позицион ҳужумлар фарқи: 13 - 4. Хуллас, барчасида Сурия термаси олдинда. Тўғри, биргина ҳужумни тўсиш бўйича энг яхши кўрсаткич ўзбекистонлик футболчиларга тегишли. Азиз Ҳайдаров 12 марта, Анзур Исмоилов эса 9 марта рақиб ҳужумини узиб қўйган. Суриялик бирор футболчида бу кўрсаткич 6тадан кўп эмаслиги йигитларимиз етарли даражада ҳужум уюштиришмаганини англатади. Хуллас, Ўзбекистон термаси ижрочилар сони ва савияси бўйича устун саналсада, мураббий бундан самара чиқаролмаганини кўриш мумкин. Дейлик, Сервер Жепаров тўпни нақ 9 марта олдириб қўйганини қандай изоҳлаш мумкин?\nТерма жамоалар марказининг ўртоқлик учрашувлари ташкиллаш бўлими масъул ходими Шерзод Эгамбердиев эса миллийчиларимиз кўрсатаётган натижа учун мураббийларга ҳайкал қўйиш кераклигини таъкидлади. «Афсуски, биз Бразилия, бой Қатар ёки БАА ҳам эмасмиз. Боримиз шу. Аслида мураббийларимизга кўрсатаётган натижалари учун ҳайкал қўйиш керак. Жамоани «ўлдирмасдан», қўллаб-қувватлаш фойдалироқ. Ахир футболчилар ҳам ЖЧга чиқишни исташади...»,-деб ёзди Эгамбердиев «Фейсбук»даги тортишувлардан бирида.\nЯна бир жиҳатга эътибор қаратсак, терма жамоамиз таркибнинг умумий ёш жиҳатидан гуруҳдаги рақибларга қараганда, «катта»роқ. Айтайлик, мағлубиятга учраш у ёқда турсин, ҳали ўз дарвозасидан бирор марта тўп ҳам олиб чиқмаган Эрон термаси таркибининг ўртача ёши 23 га тенг. Қарангки, форслар шундай ёш таркиб билан ОФК жамоалари ичида ўйин бобида ҳам, ФИФА рейтингида ҳам ҳақли равишда энг кучлиси бўлиб турибдилар. Улар сўнгги марта 4 йил аввал Теҳронда айнан бизнинг жамоага ютқазишган. Энди таққослаш учун айтсак, Сурия термасига қарши ўйинда майдонга тушган 14 нафар футболчимизнинг ўртача ёши 28,28 ни ташкил қилмоқда. Эътиборли томони, шу футболчилардан нақ 7 нафари 30 ёшдан катта. Рақиб таркибининг ўртача ёши эса 25,5 га тенг. Гуруҳдаги бошқа рақиблар ҳам таркибнинг ўртача ёши бўйича Самвел Бабаян тузган терма билан тенглашолмайди. Масалан, сафида «қария»лар» кўп тўпланган Хитой термаси Жанубий кореяликлар билан ўйинда ўртача ёши 28 ёшга тенг таркибга таянди. Кореяликларда эса бу кўрсаткич 26,5 ёшни ташкил қилди. Эронликларга ютқазган Қатар термасининг ўртача ёши ҳам айнан 26,5 га тенг. Хуллас, Ўзбекистон термаси 6-турда гуруҳдаги энг «қария» жамоа бўлди.\nЭсланг, Самвел Вячеславович энди иш бошлаган вақтларда қўл остидаги терма жамоага «Ўзбекистон тарихидаги энг кучлиси» сифатини берганди. Аммо таассуфки, 2011-2012 йилларда шакллантирилган кучли терма жамоани кўрмаяпмиз. Мураббий қандай баҳона қилмасин, футболчиларни талаб даражасида тайёрлай олмагани факт. Буни ҳамма кўрди. У ҳам «Осиёда барча футбол ўйнашни ўрганиб олган», дейиши мумкин. Лекин кўриниб турибдики, жамоамизнинг ўзгармас ўйин услубини ўрганиб олишган ва шуниси тўғрироқ бўлса керак. Умуман, йўлга қўйилган ўйин чизгилари, йиғинлардан бирор наф чиқмагани ҳақида алоҳида, батафсилроқ мақола ёзиш мумкин. Оддий мисол, Малайзиядаги ўйинда февраль ойида Туркияда ташкиллаштирилган йиғинда иштирок этганлардан атиги 5 нафари майдонга туширилди. Бас, хулоса шуки, йиғинларда синаб кўрилганлардан наф чиқмабди, ҳисоб. Унда нима кераги бор бундай йиғинларнинг?\nЁшларни синаб кўриш, уларни терма жамоа муҳитига мослаштириб бориш учун нега кўпроқ ўртоқлик учрашувлари ташкил этилмаслиги - катта масала. Бу борада Терма жамоалар маркази қандай ишлар билан шуғулланаётгани қизиқ. Масалан, 23 март куни Малайзияда ўйнашимиз анча аввал аниқ бўлиб улгурганди. 4-5 кун аввал шу ҳудуд ёки унга яқинроқ жойда, яъни терма жамоа йиғини доирасида ўртоқлик ўйини ташкил қилиш мумкин эмасмиди? Ваҳоланки, терма жамоа сабаб, «Пахтакор»нинг ўйини олдинга сурилди, «Бунёдкор» ва «Локомотив»ники эса ноъмалум муддатга қолдирилди. Хуллас, Сурия термасига қарши кечган нурсиз ўйиндан диллар хуфтон бўлди. Ҳа, мағлубият мухлисларга жуда оғир ботгани айни ҳақиқат. Дейлик, ўйин тугаши ҳамоно ижтимоий тармоқларда футболчи ва мураббийлар ишига нисбатан фикрлар «қайнади». Бундан ташқари, мухлислар, мутахассислар, журналистлар терма жамоа ўйини юзасидан «нордон» таҳлилий мақолалар чоп этмоқдалар. Хусусан, мухлислар бош мураббийдан истеъфо талаб қилишмоқда. Кўпчиликнинг фикрича, Ўзбекистон термаси бундай ўйин билан жаҳон чемпионатига боролмайди ва бунга лойиқ ҳам эмас. Энг аламлиси, 6-марта жаҳон чемпионати саралаш баҳсларида қатнашаётган миллий жамоамиз 6-марта шундай оғир ҳолатга тушяпти. Маълумки, Вадим Абрамов даврида араб жамоаларини хотиржам енгиш иммунитети яратилган эди. Ҳозир эса... Араб футболчиларидан яна чўчий бошлаганимиз кишини хавотирга солмай қўймайди. Лекин умид шуки, бугун футболчиларимиз Қатар термасига қарши Малайзиядаги каби бемаъни, тутуриқсиз ўйин намойиш қилишмайди ва юқоридаги фикрлар тўлиқ асосли эмаслигини исботлашади. Қанийди, хато ўйлаганимиз тасдиқланса....\nСУРИЯ - ЎЗБЕКИСТОН - 1:0 (0:0)\n23 март. Маллакка. Hang Jebat стадиони. 350 томошабин.\nҲакамлар: Муҳаммад Абдуллоҳ Ҳассан, Муҳаммад ал Ҳаммадий, Ҳассан ал Маҳрий (БАА).\nГол: Умар Ҳарбин (90}1-пен.).\nСурия: Иброҳим Алмеҳ, Аҳмад ал Солиҳ, Муайад ал Ажжан, Омро ал Миданий, Амро Жениат, Умар Ҳарбин, Маҳмуд ал Мавас (Фирас ал Хатиб, 85), Фаҳад Юсуф (Удай Абдулжаффал, 75), Муҳаммад Тамир, Мардек Мардекиан (Насуҳ Накдалий, 66), Холид ал Мобайд.\nЎзбекистон: Александр Лобанов, Даврон Ҳошимов, Егор Кримец, Анзур Исмоилов, Ислом Тўхтахўжаев, Азиз Ҳайдаров, Одил Аҳмедов, Марат Бикмаев (Александр Гейнрих, 77), Сервер Жепаров, Жалолиддин Машарипов (Элдор Шомуродов, 54), Темурхўжа Абдухолиқов (Игорь Сергеев, 63).\nОгоҳлантиришлар: Амро Жениат (2), Холид ал Мобайд (44), Умар Ҳарбин (69), Омро ал Миданий (90}3) - Ислом Тўхтахўжаев (13), Даврон Ҳошимов (83).\nЭнг яхши ўйинчи: Умар Ҳарбин (Сурия).\n«А» гуруҳидаги ҳолат\nЭҳ, Хитой термасининг Жанубий кореяликларни ортга очкосиз жўнатишганини ўйлаб, яна сиқиласан, «уф» тортасан беихтиёр. Ахир жамоамиз Малайзияда ғалаба қозонганида Марчелло Липпи шогирдларининг 1:0 ҳисобидаги ютуқлари туфайли гуруҳда яна 2-қаторга кўтариларди-я... Ҳа, 35-дақиқада Ю Дабао томонидан урилган гол ортидан келган ғалаба итальян мутахассиси Хитой термасини ўзгартирганидан далолат. Айтганча, бу Чин юрти вакиллари учун учинчи саралаш босқичидаги дастлабки ғалабадир. Натижада Хитой термаси ҳисобидаги очколар сони 5тага етди ва жамоа курашга қайтди, чоғи.\nГуруҳ карвонбошиси - Эрон термаси эса Қатар сафаридан минимал ҳисобдаги ютуқ билан қайтди. Хуллас, Карлуш Кейруш жамоасининг мавқеи анча мустаҳкамланди, Қатар термаси аксинча, гуруҳ жадвалида 6-ўринга сурилди. Лекин мезбонларнинг форсларга қатъий қаршилик кўрсатишганини алоҳида таъкидлаш керак. Уларга фақат ҳужумларни якунига етказиш хислати етишмади.\nЯнгиликлар » Спорт » Оғир ҳаракат самараси «0» ёхуд терма жамоамиз ўйинига яна бир назар


“Ўзбекнефтгаз”: 2020–2021 йиллар куз-қиш мавсумида ишлаб чиқариш ва қайта ишлашдаги барқарорликни таъминлаш мақсадида таъмирлаш ишлари бажарилмоқда (Фото) » «UZBEKNEFTGAZ» AO\n“Ўзбекнефтгаз”: 2020–2021 йиллар куз-қиш мавсумида ишлаб чиқариш ва қайта ишлашдаги барқарорликни таъминлаш мақсадида таъмирлаш ишлари бажарилмоқда (Фото)\n“Ўзбекнефтгаз” АЖда барча бошқарма ва корхоналарни 2020–2021 йиллар кузги-қишки мавсумда барқарор ишлашга тайёрлаш мақсадида асосий муҳандислик коммуникациялари, технологик асбоб-ускуналари, ижтимоий соҳа ва уй-жой фонди объектларини таъмирлаш бўйича чора-тадбирлар белгилаб олинган бўлиб, бугунги кунга қадар бир қатор ишлар амалга оширилди.\n“Ўзбекнефтгаз” АЖ Бошқаруви раиси Меҳриддин Абдуллаевнинг топшириғига асосан, технологик қурилмаларнинг 2346 таси, қозонхоналарнинг 47 таси, сиғимларнинг 691 таси таъмирланди, сиғимларнинг 401таси эса тозаланди.\nШунингдек, электр тармоқларининг 23802 метр қисми, трансформатор подстанцияларининг 139 тасида ҳам таъмирлаш ишлари олиб борилиб, дизель электр станцияларнинг 34 тасининг ишчи ҳолати текширилди.\nБундан ташқари, кабель эстакадалар, иссиқлик ва сув тармоқлари, газ тақсимлаш пунктларида ҳам таъмирлаш ишлари бажарилди.\nТабиий газ қазиб чиқариш ва қайта ишлаш объектларидаги асосий муҳандислик коммуникацияларида, жумладан, Муборак нефть ва газ қазиб чиқариш бошқармасидаги “Алан” сиқув компрессор станциясида 2 та, “Денгизкўл”да битта, “Сомонтепа”да 2 та, “Ўртабулоқ”да 3 та, “Помуқ”да 4 та агрегат ҳамда “Муборак” газни бирламчи тайёрлаш қурилмасидаги сепаратор ва аппаратларда профилактик таъмирлаш ишлари амалга оширилди.\nШўртан нефть ва газ қазиб чиқариш бошқармасига қарашли битта газни олтингугуртдан тозалаш қурилмасида, 2 та амин ёрдамида газни тозалаш қурилмасида ва “Бетман” сиқув компрессор станциясидаги битта газ ҳайдаш агрегатларида регламент ишлари амалга оширилди.\n“Муборак” газни қайта ишлаш заводида 10 та газни олтингугуртдан тозалаш қурилмаларда ва 2 та олтингугурт ажратиб олиш қурилмаларида таъмирлаш ишлари амалга оширилди. Бугунги кунда эса битта газни олтингугуртдан тозалаш қурилмасида ҳамда битта олтингугурт ажратиб олиш қурилмасида таъмирлаш ишлари олиб борилмоқда.\nКуз-қиш мавсумига тайёргарлик ишлари Газли нефть ва газ қазиб чиқариш бошқармасида ҳам амалга оширилмоқда. Жумладан, Газлида 2 та газни олтингугуртдан тозалаш технологик тармоқларида таъмирлаш ишлари амалга оширилди.\n“Ўзбекнефтгаз” АЖ тизимидаги ишлаб чиқариш ва қайта ишлаш корхоналари, заводлари ва нефть базаларида куз-қиш мавсумига тайёргарлик ишлари давом эттирилмоқда.


Идрис алайҳиссалом қиссаси (1)\nBy Шайх Саидаҳмад Нуриддин on 01/05/2016 ПАЙҒАМБАРЛАР ҚИССАСИ ТАРИХ\nИдрис алайҳиссалом қиссаси\nАллоҳ таоло шундай дейди: “Яна ушбу Китобда Идрис (қиссасини) зикр қилинг! Дарҳаҳиқат, у жуда ростгўй пайғамбар эди. Ва Биз уни юксак мартабага кўтардик” [Марям: 56-57].\nДарҳақиқат, Аллоҳ таоло Идрис алайҳиссаломни мақтаб, уни набийлик ва сиддиқлик ила сифатлади.\nБир гуруҳ уламоларнинг айтишича, Муовия ибн Ҳакам Ас-Суламийнинг ҳадисида ишора қилинган пайғамбар Идрис алайҳиссаломдир. Мазкур ҳадисда Муовия розияллоҳу анҳу Расулуллоҳ соллаллоҳу алайҳи ва салламдан қумга чизиб фол очиш тўғрисида сўраганида, у зот шундай жавоб берадилар: “Пайғамбарлардан бири қумга чизиб фол очар эди. Кимда ким (унинг қумга чизган чизиғи) ўша пайғамбарнинг чизиғига тўғри келса, ана ўша (тўғри топгандир)”.\nКўпгина тафсир ва фиқҳ уламоларининг даъво қилишича, дастлаб қумга чизиб фол очган киши Идрис алайҳиссалом бўлиб, уни “Ҳурмусул ҳаромиса”, яъни “Донолар доноси” деб аташган. Улар Идрис алайҳиссаломдан бошқа анбиёлар, уламолар, донолар ва авлиёлар ҳаққига ёлғон гапларни айтишганидек, Идрис алайҳиссалом ҳақида ҳам ана шундай кўпгина ёлғон нарсаларни нақл қилганлар.\nАллоҳ таолонинг “Биз уни (яъни Идрисни) олий маконга кўтардик” –деган сўзига келсак, бунинг тафсири “Икки саҳиҳ ҳадислар тўплами”да ривоят қилинган Исро ҳадисида зикр қилинганидекдир. Ҳадисда зикр қилинишича, Расулуллоҳ соллаллоҳу алайҳи ва саллам Идрис алайҳиссалом билан тўртинчи осмонда кўришадилар.\nМужоҳид роҳимаҳуллоҳдан Аллоҳ таолонинг “Биз уни (яъни Идрисни) олий маконга кўтардик” – деган сўзи тўғрисида шундай ривоят қилинади: “Идрис алайҳиссалом ўлмаган, балки Мусо алайҳиссалом сингари осмонга кўтарилган!”.\nМужоҳид роҳимаҳуллоҳ бундан унинг ҳозирга қадар ўлмаганини назарда тутган бўлса, у ҳолда унинг бу фикри қониқарсиздир. Ҳолбуки, Идрис алайҳиссаломнинг тўртинчи осмонда экани зикр қилинган муттафақун алайҳ бўлган ҳадис саҳиҳроқдир. Мужоҳид роҳимаҳуллоҳдан ривоят қилинган бу фикр, унинг ва бир қанча уламоларнинг фикридир.\nБухорий роҳимаҳуллоҳ айтади: “Ибн Масъуд ва Ибн Аббос розияллоҳу анҳумодан ривоят қилинишича, Илёс бу Идрис алайҳиссаломдир”.\nБу фикрни ёқлаган уламолар Исро ҳодисаси тўғрисида Зуҳрий Анас розияллоҳу анҳудан ривоят қилган ҳадисда келган сўз билан ўз фикрларини қувватлашга уринадилар. Бу ҳадисда Расулуллоҳ соллаллоҳу алайҳи ва саллам Идрис алайҳиссалом яқинидан ўтган вақтда Идрис алайҳиссалом у зотга қарата Одам ва Иброҳим алайҳимассалом сингари: “Хуш келибсиз, солиҳ пайғамбар ва солиҳ ўғил”,- демасдан, балки: “Хуш келибсиз, солиҳ пайғамбар ва солиҳ ука“ – дейди.\nБу уламоларнинг айтишича, агар Идрис алайҳиссалом Расулуллоҳ соллаллоҳу алайҳи ва салламнинг насаб шажараларида (яъни, у зотнинг аждодларидан) бўлганида эди, у ҳолда Одам ва Иброҳим алайҳимассалом каби “солиҳ ўғил”, дея қарши олган бўлур эди.\nБироқ, ҳадис айнан улар айтган фикрга далолат қилиши зарур эмас. Эҳтимол, ҳадис ровийси ҳадисни яхши эслаб қолмаган бўлиши ёхуд Идрис алайҳиссалом камтарлик қилиб, башарият отаси бўлмиш Одам алайҳиссалом ва Раҳмоннинг халили ва Муҳаммад соллаллоҳу алайҳи ва салламдан кейин (рисолатни халойиққа еткизиш йўлида кўп азият чеккан ва алоҳида сабр ва матонат кўрсатган) “Улул азм” пайғамбарларнинг энг каттаси бўлмиш Иброҳим алайҳиссалом сингари ўзини Расулуллоҳ соллаллоҳу алайҳи ва салламга нисбатан ота ўрнида кўрмаган бўлиши мумкин.\n Муслим ривоят қилган (537-ҳадис).\n Табарий “Жомеул баён” асарида саҳиҳ ровийлар шажараси ила ривоят қилган (16/ 72-бет).\n Саврий тафсирида (575-бет), Ибн Абу Шайба “Мусаннаф” асарида (11/ 550-бет/ 11933-ҳадис) ва Табарий “Жомеул баён” асарида саҳиҳ ровийлар шажараси ила ривоят қилганлар.\n “Фатҳул Борий” асари (6/ 373-бет). Ҳофиз Ибн Ҳажар роҳимаҳуллоҳ шундай дейди: “Ибн Масъуд розияллоҳу анҳунинг сўзига келсак, бу асарни Абд Ибн Ҳумайд ва Ибн Ҳотимлар ҳасан ровийлар шажараси ила Ибн Масъудга улаганлар. Асарда Ибн Масъуд розияллоҳу анҳу шундай дейди: “Илёс – бу Идрис, Яъқуб эса Исроилдир”. Ибн Аббос розияллоҳу анҳумонинг сўзига келсак, бу асарни Жувайбир ўз “Тафсир”ида Заҳҳокдан ва у Ибн Аббосдан ривоят қилган бўлиб, асар ровийлар шажараси заифдир”.\nAvvalgi maqola5-дарс. Аллоҳнинг исм ва сифатлари: «Қаҳҳор» (Шайх Содиқ Самарқандий) (ВИДЕО)\nKeyingi maqola Ҳайздаги аёлга ва жаҳл чиққанда айтилган талоқ ҳақида\nOtabek 01/06/2016 01:21\nАбу Анас Ҳабибуллоҳ 01/06/2016 11:36


16:19 / 25.04.2017\nҚишнинг қаҳратон кунларида юртимизда газ таъминоти билан боғлиқ жиддий муаммолар юзага келаётгани, умуман, бу соҳада мутлақо ишлар кўнгилдагидек эмаслигини сўнгги пайтларда бу борадаги шикоятлар янада кўпайганидан ҳам билсак бўлади.\nКунлар исиб кетгач, ёзда аҳвол бирмунча ўнгланади. Нега қишда газ таъминотида узилишлар кўпаяди. Яшанг! Аҳоли табиий газдан уйни иситишда ҳам фойдалана бошлайди ва унинг истеъмоли янада кўпаяди. Аҳолини иссиқлик билан таъминлаш, иситиш тизими ўтган йиллар мобайнида буткул издан чиққани учун бу занжир реакция сифатида газ таъминотига ҳам ўзининг салбий таъсирини ўтказмай қолмади.\nШу кунларда президент томонидан қабул қилинган «2018–2022 йилларда иссиқлик таъминоти тизимини ривожлантириш дастури тўғрисида»ги қарорини фақат олқишлаш мумкин. Чунки иссиқлик таъминоти нисбатан қониқарли даражада бўлган Тошкент ва Навоий шаҳарларидагина қиш фаслида газ таъминоти билан боғлиқ узилишлар йўқ ҳисоби. Республиканинг қолган барча вилоятларида аҳвол бир хил, қониқарсиз даражада.\nКелинг, муаммонинг илдизига назар ташласак.\nАйни пайтда «Ўзбекнефтгаз» миллий ҳолдинг компанияси Ўзбекистонда нефть ва газ таъминотининг «отаси» ҳисобланади. Газ таъминотидаги ўзибўларчиликдаги бош муаммо ҳам шунда — вертикал интеграцияда. Чунки вертикал интеграция шароитида, бир тизим ичида бўлгани учун корхоналар ўзаро тўловларсиз ҳам товар олиши ва хизмат кўрсатишда давом этаверади, чунки энг тепада раҳбари бир киши, у «берасан» дегач, пули тўланмаса ҳам газ берилаверади-да!\nБунинг учун газ қазиб чиқарувчи ва қайта ишловчи корхоналарни «Ўзбекнефтгаз»дан чиқариб олиш керак. Газ қазиб чиқарувчи ва ишлаб чиқарувчилар тўғридан-тўғри туман газ идоралари (улар, албатта, хусусийлаштирилиши керак) билан шартнома тузишлари керак. «Ўзтрансгаз»га фақат унинг қувурларидан фойдаланганлик, транспортировка учунгина комиссион ҳақ тўланади.\nҲозирги мавжуд шароитда газ қазиб/ишлаб чиқарувчи газни «Ўзтрансгаз»га беради, «Ўзтрансгаз» — «Водийгазтаъминот», «Жанубийгазтаъминот», «Марказгазтаъминот» каби ҳудудий корхоналарга, ҳудудий корхоналар — «тумангаз»га ва ҳеч ким газ пулини тўламайди. Мана шу занжирни узиб ташлаш керак.\nВазиятни аҳолидан газдан фойдаланганлик учун пул йиғиш, аҳоли қарздорлигини жуда катта эканлиги янада оғирлаштиради. Айниқса, газ ҳақини ойма-ой ҳисоблагич бўйича тўлаб борган тартибли фойдаланувчиларнинг гарданига ҳам газ идоралари томонидан «осмондан олинган» миллионлаб қарз юклаб қўйилиши, соҳа бутунлай издан чиққанидан далолат бериб турибди.\nИсталган туманингизга боринг, катта бир амалдорнинг ўзига ё қариндошларига тегишли метан газ қуйиш шохобчаси, ғишт заводи, иссиқхонаси ёки тамаддихонаси фойдаланилган газ учун ҳар бир куб метрига, сўнгги тийинигача тўламайди. Улар ишлатган газ ҳажми учун тўлов аҳоли, оддий инсонлар гарданига тақсимланади. Бу йўлда газ идораларининг назоратчилари шунчалик қабиҳ ҳаракатларга муккасидан кетишганки, ташқарида турган ҳисоблагичингиз пломбасига кўзингизни шамғалат қилиб, шикаст етказиб, сизга имкон қадар каттароқ қарз ва жарима ёзиш пайида бўлишади. Бундай шикоятлар минглаб топилади.\nХўп, вазиятдан қандай қилиб чиқиш мумкин?\nАлбатта, газ сотувчи идораларни давлат компанияси тасарруфидан чиқариб, хусусийлаштириш йўли билан (Юқорида қайд этилганидек, президент қарори билан бу борада илк қадам ташланди). Газ сотувчи идора хусусий корхона бўлсагина, аҳоли ва корхоналардан теппа-тенг пул йиғилади.\nГаз қазиб/ишлаб чиқарувчи токи олдиндан ҳақ тўламагунча «тумангаз» (хусусий операторга) газ бермайдиган, «тумангаз» (хусусий оператор) пули тўланмаган абонентларга олдиндан тўловсиз газ бермаслик механизми яратилиши керак. Акс ҳолда, барчаси бекор.\nТажриба лойиҳаси доирасида пойтахтда хусусий операторликка Бектемир туманининг «Бектемиртумангаз» туман эксплуатация хизмати объектларини ўтказиш мўлжалланмоқда. Қорақалпоғистонда «Кегейлитумангаз», Андижон вилоятида — «Шаҳрихонтумангаз», Бухорода — «Когонтумангаз», Жиззахда — «Зоминтумангаз», Қашқадарёда — «Қаршитумангаз», Навоийда — «Қизилтепатумангаз», Наманганда — «Намангантумангаз», Самарқандда — «Нарпайтумангаз», Сурхондарёда — «Жарқўрғонтумангаз», Сирдарёда — «Янгиершаҳаргаз», Тошкентда — «Янгийўлтумангаз», Фарғонада — «Олтиариқтумангаз» ҳамда Хоразм вилоятида «Янгиариқтумангаз» филиали объектлари ваколатли бошқарувга ўтказилади.\nАлбатта, бу усул табиий газни юртимиздаги шаҳар, шаҳарчалар ва посёлкалардаги фақат кўп қаватли уйларга, мактаблар, шифохоналар ва айрим корхоналарга етказиб беришдагина қўллаш лозим. Қишлоқ жойларни газ билан таъминлашда ўша суюлтирилган пропан газини баллонларда тарқатишни янада кенгайтириш керак. Чунки газ ишлаб чиқариш ва сотиш бўйича илғор бўлган Қатарда ҳам аҳолига газ суюлтирилиб баллонларда сотилади.\nБиринчи президент ҳар доим янги механизм жорий қилмоқчи бўлса, энг аввало, илғор давлатлар ё муваффиқиятга эришган давлатлар тажрибасини ўрганишни таклиф этарди. Масалан, фақат импорт қиладиган Грузия ва Болтиқбўйи тажрибасини ўрганиб келиш бизга асқотади.\nГрузияни олайлик. Бу давлат умуман газ қазиб олмайди. Россия билан муносабатлари сабаб, уларга газ Озарбойжондан етказилади. Газ таъминоти билан ҳам Озарбойжоннинг «Socar» компанияси шуғулланади. Яъни, давлат газни тўлиқ импорт қилади. Грузияда ҳамма нарса газга боғланган: иситиш тизими, иссиқ сув ва газ плитаси. Аҳолини газ таъминоти билан таъминлаш тўлиқ автоматлаштирилган, қарздорлик 10 лари (4,5 доллар) га етиши ҳамоно мижоз газ таъминотидан автоматик узиб қўйилади.\nБолтиқбўйи давлатларидан Латвияда, масалан, аҳоли бизнинг ўлчовларимиз бўйича газ учун еврода жуда юқори ҳақ тўлайди. Улар ҳам газни тўлиқ импорт қилувчи давлат. Биздан фарқи, улар газни қазиб олишмайди ва четдан харид қилишади, шу сабабли унинг ҳар бир кубометри ҳисобда туради. Хўжасизликка тўлиқ барҳам берилган.\nТабиий бойлигимиз бўлган табиий газни ҳам ҳар бир мисқолини ардоқлашимиз керак эмасми? Албатта, унинг ҳар бир кубометри ҳисобда бўлиши, унга белгиланган ҳақ тўлиқ тўланишига эришмоғимиз керак. Ҳақ тўланганида ҳам, аҳоли газни ишлатиб, қарзга кириб кетишини кутиш керак эмас, газ ҳар доим олдиндан ҳақ тўлаб харид қилинмоғи лозим. Хоҳ у қувур орқали етказилувчи табиий газ бўлсин, хоҳ суюлтирилган пропан баллонларда етказилсин. Ана шундагина аҳолида ҳам олдиндан тўлов қилинган маҳсулот учун талаб, газ идорасида эса уни ўз вақтида етказиш учун масъулият пайдо бўлади.\nБизда ҳам табиий газ ўтказилган хонадонлар, кўп қаватли уйларни электрон ҳисоблагичлар билан таъминлаш, хусусий операторлар воситасида фойдаланган газ учун тўловларни ўз вақтида йиғишга эришиш мумкин. Шунингдек, фақатгина хусусий корхонада ишловчи газ назоратчиси аҳолининг газ таъминотини тўлиқ ва тартибли таъминотига тўлақонли масъул бўлади, газ линияларига ўзбошимчалик билан газ сўрувчи насослар ўрнатиш каби салбий ҳолатларга барҳам беради. Ёдингизда бўлса, бундай ўзбошимчаликлар ҳақда Қўқондан тайёрланган «Газ таъминотидаги хўжасизлик ва бошбошдоқликлар: Нишонда яна Қўқон» мақоламда батафсил тўхталиб ўтган эдим.\nЯна бир муҳим жиҳатга эътиборга олинса яхши бўлар эди. Президент қарорига кўра, синов тариқасида ҳар бир вилоятда биттадан тумангаз танлаб олинган. Янги ташкил этилаётган хусусий операторларга на аҳоли ва на юридик шахсларнинг қарзи ворисийлик тарзида ўтиши керак. Яъни хусусий оператор барча ишни нолдан бошласа, газ сотиб олиш учун ўз маблағини тиксагина кўзланган мақсадга етишилади.\nЭски тумангазлар олдидаги қарздорлик бўйича ҳар бир истеъмолчи билан солиштирма далолатнома тузилиши ва эски қарздорликни ундириш ўша тумангаз идорасига юклатилиши керак. Шундагина аҳоли ва юридик шахсларнинг хусусий оператордан, хусусий операторнинг эса «Муборакнефтгаз», «Ҳисорнефтгаздан» ёки «Ўзтрансгаз» комиссияларидан қарзи бўлмайди. Акс ҳолда, ҳаммаси эски ҳаммом эски тослигича қолади.\nБу соҳада ҳар бир ислоҳот марказида хусусий манфаат ётишини таъминлаш лозим. Яъни газ билан таъминловчи сўнгги корхона хусусий бўлса ва зиммасига олинган мажбуриятларни ўз вақтида таъминлашдан манфаатдор бўлсагина кўзланган мақсадга албатта эришилади. Яъни олдиндан пул йиғиб, сотган гази қанча кўп бўлса корхона шунча кўп даромад қилади ва ходимлари шунчалик кўп ойлик олади. Оддий арифметика.\nЮртимизда бу борада оғриқли бўлиб турган муаммолардан бирига барҳам берилади. Газ тўловни ўз вақтида амалга оширган ҳар қандай мижозга ҳаттоки қишнинг қаҳратон кунларида ҳам ўз вақтида, етарли миқдорда етказишга эришилади.\n12:20 / 14.03.2018\n11:20 / 25.10.2017


Алекс Фергюсон миясига қон қуйилиши сабабли...\n06.05.2018 01:07 0 1315\nАнглиянинг «Манчестер Юнайтед» клуби собиқ бош мураббийи сэр Алекс Фергюсон миясига қон қуйилиши сабабли шифохонага ётқизилди. Бу ҳақда «Анадўлу» ахборот агентлиги хабар бермоқда.\nФутбол клуби маъмуриятининг маълум қилишича, Фергюсон шифокорлар назоратида бўлиши керак.\nШотландиялик мураббий 1986 йили «Манчестер Юнайтед» га бой мураббий этиб тайинланган эди. 2013 йилга қадар Алекс Фергюсон қўл остида клуб 13 марта Премьер-лига чемпионлигини, икки марта УЕФА чемпионлар лигаси кубогини қўлга киритган.\nСэр Алекс Фергюсон Манчестер Юнайтед шифохона\nЖамият 28/03, 08:00